text:
Seminari nto ya Nyundo
Padiri Ndahimana Thomas,
Ndakuramutsa nkwifuriza amahoro n’umugisha bituruka ku Mana.
Nasomye inyandiko yawe kuri HYPERLINK « http://www.veritasinfo.fr/ » http://www.veritasinfo.fr yitwa”Kwemera gacaca ni icyaha gikomeye”. Muri iyo nyandiko uvugamo uko ubona Inkiko Gacaca muri rusange n’ikibazo cy’urubanza rwa Padiri Nturiye Edouard alias Simba by’umwihariko.
Ikinteye kukwandikira rero, ni uko umvuga muri urwo rubanza rwa Padiri Simba ugamije kugaragaza ko mfite uruhare mu karengane wita ko yagiriwe mu rubanza yaciriwe n’Urukiko rw’Iremezo rwa Kibuye akaza kurekurwa n’Urukiko rw’Ubujurire rwa Ruhengeri,hanyuma nkongera kugira uruhare mu karengane yagiriwe n’Inkiko Gacaca z’imirenge ya Kimironko na Nyarugunga zakorerega ku NUNDO. Cyane cyane aliko ikinteye kukwandikira ni uko nasanze ibitekerezo byawe bimwe kuri Gacaca no ku rubanza rwa Padiri Simba bidahuza n’inyito y’urubuga rw’amakuru yitwa” Veritas Info”, bisobanuye ngo amakuru y’imvugakuri.Uzi neza, nk’umuntu wihaye Imana, ko ”VERITAS” cyangwa se “UKURI” ari IMANA ubwayo nk’uko tubisanga mw’Ijambo ry’ Imana: “NI JYE NZIRA,UKURI,N’UBUGINGO” (Yoh. 14,6).
Ndifuza rero ko tuganira kivandimwe nk’abanyarwanda dufite inyota yo gushakira Igihugu ineza kuri bose kandi tukaganira gikristo nk’abantu bemera Imana twifuza guhuza n’umugambi wayo wo kugirira abantu bose neza mu kuri kudasobanya.Igituma nifuza ahanini gusangira nawe ibitekerezo mpereye ku nyandiko yawe ni uko nakubonyemo ubushake bwo kwerekana ibitekerezo byawe udahisha, ukabivuga uko ubizi n’uko ubyumva.Aliko,ubinyemerere dusangire ibitekerezo nanjye nkwereke ko hari ibyo uvuga by’ukurin ariko hari n’ibyo wibeshyaho bityo tugirane “dialogue” izadufasha kugera kuri “veritas info” cyanwa se amakuru nyakuri.Wibuke ko “errare humanum est” bivuze ngo nta munt utibeshya aliko kandi ngo “perseverare …. Stultum est” bivuze ngo kwinangira mu kwibeshya ni ubugoryi.
Mubyo wanditse harimo ibyo nshima aliko hari n’ibyo mbonamo inenge nakugira inama yo gukosora bityo ukagera ku kuri .Ngiye kubanza kukwereka ibyo nshima ,nzakurikize kukwereka ibyo mbona bikwiriye gukosoreka nkwereka n’impamvu zabyo.
Ibyo nashimye by’ingenzi ni bine:
1- Nashimye inyito y’urubuga wahisemo HYPERLINK « http://www.veritasinfo.fr/ » http://www.veritasinfo.fr igaragaza ko ufite inyota y’ukuri;
2- Nakunze ko ufite umutima wo gushima abarezi bawe barimo Padiri Nturiye Edouard,Padiri Twagirayezu Déo,Alfred Nsengiyumva,Mathias Lyamukuru.Padiri Nturiye Edouard twita Simba kuva kera yari Padiri Mukuru wa seminari nto wizemo yo ku Nyundo, naho abandi bakubereye abarimu muri iryo shuri.Bose urabashimira uburezi n’uburere baguhaye.Umutima ushima ufite rero uragaragaza ko nabwo uri mu nzira y’ukuri ,ko naho waba wibeshya atari ibigirankana;
3- Uremera ko ku Nyundo abatutsi bazize jenoside,ukibukana umubabaro by’umwihariko,abarimu bawe batatu twavuze haruguru;
4- Uravuga ko unzi kandi unzi neza cyane kandi ukemera ko umuryango wanjye watikiriye muri jenoside yakorewe abatutsi ku Nyundo nanjye nkaharokokera iyo jenoside.
Maze rero muvandimwe, iyo nsomye inyandiko yawe nkayisubira, nsanga ibi bintu uko ari bine ari „fondation“ dushobora kubakiraho tukagera kuri „veritas info“. Impamvu mbikubwira akaba ari izi zikurikira:
1-Wavuze ko unzi ,kandi unzi neza cyane,ndetse nabo bose uvuga mu nyandiko yawe,kandi ngo uwibwira umuzi ntavunika,bisobanuye ko n’uganira n’uwo baziranye atavunika;
2-Jyewe ntabwo nkwibuka kuko wari umwana tutangana birumvikana.Aliko kuba ntakwibuka igihagararo nkaba ntakumenya n’ubu duhuye,ntibivuze ko tutaziranye kuko numwa „environnement“ twabanyemo ihagije ngo tube tuziranye kuri byinshi dushobora kuganiraho tubyumvikanaho neza cyane; 3-Mu kumbona muri 1986 wamboye ndi umugabo, aliko icyo ushobora kuba utazi ni uko hariya ku Nyundo nahabaye mu bwana, nkaza kuhava, nkahagaruka uriya mwaka na kuriya kwezi twahahuriye uje gutangira amashuli yisumbuye uvuye iwanyu i Cyangugu, naho jye nje kwigisha muri Lycée yo ku Nyundo, mvuye mu buhunzi muri Zaire.Mbere yo kuhava nabanje kuhigira amashuri.Nize hariya ku Nyundo igice cy’amashuri abanza mvuye iwacu muri paroisse ya Busasamana hariya haruguru yo ku Nyundo.Iwacu nahavanye n’ababyeyi banjye n’abandi benshi bo muri kariya karere ka BUGOYI twirukanywe n’ababiligi bategekaga URWANDA icyo gihe,muri gahunda yabo yo gutoteza abatutsi,kubirukana mu byabo ,kubica, kubangaza, no kubiba amacakubiri yaje kuvamo jenoside.
Uko nabonye jenoside n’amaso yanjye ni nako nabonye amacakubiri avuka ruto ruto mu RWANDA hose yewe n‘aho iwacu mu BUGOYI no ku NYUNDO by’umwihariko.Nzakubwira uko byaje, uko byagenze n’ababigizemo uruhare.Twabanje guhungira kuri Paroisse i Busasa,nyuma y’iminsi ibiri Ababiligi badupakira amakamyo baradushorera no Ku Nyundo.Twahamaze iminsi myinshi turara mu mashuli hariya bigishiriza gatikisimu hagati ya dipensaire n’urugo rw’ababikira b’abazungu,hanyuma batwimurira muri ariya mazu ari hafi y’ahahoze imprimerie uzi yatwitswe muri jenoside.Nashoboye gukomeza amashuli muri primaire ku Nyundo, aliko umunsi umwe sasita nsubiye aho ku icumbi nsanga iwacu ababiligi babapakiye kamyo babatwara i NYAMATA . Nk’umwana nabanje kurira aliko nsaze nta kundi nabigenza njya kwiterera umupira hariya hafi ya economat aho twari tumenyereye gutera agapira ka tenesi dukubita ku rukuta. Ubwo nabaga nifitiye ako gapira mu mufuka w’ikabutura.Nagize Imana Padiri Kalibushi aramenya kuko yari azi iwacu,arambwira ati so yambwiye ngo ngushake none uranyizaniye.yaramfashije anshyira muri boarding (internat) ya primaire yari hejuru ku musozi hafi kwa Musenyeri.Narakomeje ndiga,hanyuma nza gutsinda ikizamini cyo kujya mu iseminari yo ku Nyundo.
Aho mw’iseminari nahabanye na Alfred Nsengiyumva, na Padiri Edouard Nturiye turi abanyeshuli.Wowe wize ku Nyundo ,Nturiye alias Simba yarabaye padiri ariwe mukuru wa seminarI,naho jye nize ku Nyundo Padiri Mukuru wa Seminari ari Padiri Mathieu Ntahoruburiye bitaga „Magnus“ bivuze igihangange ubundi bakamwita Rushoborahakomeye,aza gusimburwa na Padiri Chrysologue Kayihura ,we agiye kuyobora Seminari Nkuru ya Nyakibanda .Wowe wize ku Nyundo Musenyeri wa Diyosezi ya Nyundo ari MYR Wenceslas Kalibushi,kandi Diyosezi igizwe na Gisenyi na Kibuye, Cyangugu imaze kubona MYR wayo ariwe Ntihinyurwa Thadée,naho jye nize Musenyeri wa Diyosezi ari Aloys Bigirumwami. Icyo gihe hariho Diyosezi ebyiri gusa mu Rwanda,Kabgayi na Nyundo.Nyundo yari ibumbye territores 4 zaje kwitwa perefegitura nyuma y’ubwigenge arizo Gisenyi,Kibuye, Ruhengeri na Byumba.Naho Kabgayi yayoborwaga na MRY André Perraudin ibumbye izindi territoires zisigaye arizo Gitarama,Astrida yahindutse Butare,Cyangugu,Kigali,Kibungo.Ndibuka ko nka nyuma y’umwaka niga mu iseminari habaye impinduka hagashingwa Diyosezi nshya ebyiri arizo Butare na Ruhengeri.Diyosezi ya Butare yashinzwe MRY Jean Baptiste Gahamanyi naho Ruhengeri ishingwa MYR Bernard Manyurane waje gupfa by’amanzaganya ataratangira imirimo ye ,agasimburwa na MYR Joseph Sibomana.Diyosezi ya Nyundo yavanyweho Ruhengeri na Byumba byahindutse Diyosezi ya Ruhengeri,isigarana Gisenyi na Kibuye hiyongereyeho Cyangugu,naho Kabgayi isigarana Gitarama,Kigali na Kibungo.Igituma nibuka cyane ibi byose ni uko izo mpinduka zakurikiwe no kwimura abanyeshuri bamwe bakaza abandi bakagenda.Ubwo abakomokaga Ruhengeri na Byumba bimuriwe Rwesero na Kabgwayi bavanyWe ku Nyundo naho abakomoka Cyangugu bigaga i Kabgayi na Kansi badusanga ku Nyundo . Ibi byose kubikubwira si ikindi, ni uko bifite uruhare rukomeye mu mateka y’u Rwanda yerekeranye n’ibyo nzagusobanurira byateye kuba nariganye na Padiri Nturiye nyuma ejobundi ngahagarara muri Gacaca mushinja jenoside yakoreye abatutsi nabonye n’amaso yanjye agiramo uruhare.
Wowe watangiye kwiga ku Nyundo muri 1986, twe turi abarezi bawe.Bivuze ko uri “generation”idukurikira.Natwe twarezwe na MYR Bigirumwami, Padiri Ntahoruburiye,Padiri Kayihuran’abandi nzajya nkubwira. Urumva ko kuva kuri ba MYR Bigirumwami kugera kuri wowe hari „generations“ eshatu.Wowe kandi uzi „generation“ yawe n’iyacu,aliko kandi twe utuzi dukuze, ntutuzi turi abana, byongeye kandi ntuzi „generation“ ya ba MYR Bigirumwami na Perraudin,Manyurane,Sibomana ,Gahamanyi,Ntahoruburiye etc, nabo uzi ,ubazi bashaje baravuye mu bikorwa bikora amateka,uretse ahari MYR Myr Kalibushi.Seminari Nto ya Nyundo wizemo yashinzwe muri 1954 itangirira hariya i Busogo mu Ruhengeri itangijwe na Padiri Matthieu Ntahoruburiye hanyuma yimurirwa ku Nyundo.Muri 1959 MUYAGA yo gutoteza no kwica abatutsi yatangiye Seminari ya Nyundo iriho.Jyewe na Padiri Nturiye na Afred Nsengiyumva twinjiyemo iyo nkubiri ya Muyaga ica agati.Uko ibintu byagendaga hanze mu gihugu ni nako byagiraga ingaruka mu bana bato twitwaga abaseminari twitegura kwiha Imana.Wibuke wa mwanditsi w’umufaransa J.J.Rousseau wavuze ngo „l“Homme est naturellement bon,c’est la Société qui le corromp“.Ngo umwana avuka ari mwiza,abakuru nibo bamuhindura.Ibi bikanyibutsa igihe nasangaga ababiligi bapakiye ikamyo ababyeyi banjye nkagenda ndira maze ngahura na Padiri Ntahoruburiye hariya mu iseminari akambaza ati wa mwana we urarizwa n’iki,nanjye nkamusubiza nti nsanze iwacu babatwaye i Nyamata.Nawe ati :“humura uzababona.Yoooo!Abana ntako basa,ni beza iyaba batakuraga!
None rero, iyi yari indamutso n’intagiriro y’ikiganiro nzakugirira kugirango uzagere kuri „veritas info“. Ibiganiro nzakugirira bizaba mu byiciro byinshi aliko bizaba bikubiye mu bice by’ingenzi bine:
1-Ukuri ku Rubanza rwa Padiri Nturiye Edouard alias Simba.
2-Impamvu kwemera Gacaca atari icyaha n’impamvu inama ugira Perezida w’u Rwanda Paul Kagame ukwiye kuzihindura.
3-Amateka ya Nyundo uko nayabayemo kuva ku ngoma y’ababiligi kugeza kuri jenoside yakorewe abatutsi.
4-Ijoramateka ku nyandiko zimwe ziboneka mu mateka y‘ u Rwanda.
Ndagirango nzakubwire nawe umbwire,maze tugere kuri „veritas info“ izatuvura twese indwara turwaye y’irondakoko ari Simba,ari wowe ,ari nanjye. Ndakwifuriza kuba umupadiri ubereye bose nkuko bamwe mu batureze bari bameze,nka kuriya wabonye MYR Kalibushi. Hari icyo wamunenga nk’umuntu wihaye Imana?Uko wamubonye n’uko umwibuka usanga mu mico ye yari umuhutu cyangwa yari umututsi? Ku bwanjye uko namubonye n’umurage mbona yasize, yari umuntu wihaye IMANA mbere ya byose .We n’abandi utamenye bakiri mu mirimo nka ba MYR Bigirumwami,Manyurane,Sibomana,Ntahoruburiye etc bazakubere urugero.
Ngusezeyeho nkwifuriza amahoro n’umugisha bituruka ku Mana.Ntegereje ijambo ryawe. Ni ahubutaha.
Murashi Isaie
KIGALI 19/05/2011
Kuri Padiri Thomas Ndahimana(ibikurikira)
Muvandimwe nongeye kugusuhuza nkwifuriza amahoro y‘ Imana.Nkuko nabikubwiye ubushize, ngiye kugirana nawe ikiganiro kigizwe n‘ ibice bine:
-Ukuri ku Rubanza rwa Padiri Nturiye Edouard alias Simba;
-Impamvu kwemera Gacaca atari icyaha,n’impamvu inama ugira Perezida w‘ u Rwanda Paul Kagame ukwiye kuzihindura;
-Amateka ya Nyundo uko nayabyemo kuva ku ngoma y’Ababiligi kugeza kuri jenoside yakorewe abatutsi muri Mata 1994;
-Ijoramateka ku nyandko zimwe zanditswe ku Mateka y’u Rwanda.
1.Ukuri ku Rubanza rwa Padiri Nturiye Edouard alias Simba
Mu gutangIra sinirirwa ngaruka ku Rubanza Padiri Simba na Padiri Kayiranga baciriwe ku Kibuye bagacirwa igihano cy’urupfu hanyuma Urukiko rw’Ubujurire rwa Ruhengeri rukabarekura,kuko rwabaye impitagihe,uretse ko ntigeze numva ukuntu iyo ntera iri hagati y’igihano cy’urupfu no kurekurwa burundu abacamanza ba Ruhengeri bayiremye nta bisobanuro bishingiye ku kwicwa kw’itegeko cyangwa se kwa procedure,bakihutira gushingira ku ngingo yatanzwe n’abapadiri ntavuze amazina, bagiye gushinjura abo bagenzi babo mu Ruhengeri,bemeza ngo „nta muntu wihaye Imana wagize uruhare muri jenoside“,abacamanza bakongeraho ngo naho abatangabuhamya ba mbere ni abantu babifitemo inyungu zabo bwite aliko ntibavuge izo nyungu izo ari zo.Ubwo se ko nabonye warishimiye imikirize y’Urubanza mu Ruhengeri usanga iyo ngingo ariyo? donc ari „ veritas info ko nta muntu wihaye IMANA wagize uruhare muri Jenoside? Ndagusaba ngo uzansubize iki kibazo.
Honorables Elie Ngirabakunzi na Murashi Izaie
Mbere y‘ uko unsubiza icyo kibazo aliko ndagira ngo nkubwire ukuri ku rubanza rwaciwe n’Inkiko Gacaca z’Imirenge ya Kimironko na Nyurugunga zatumwe gukorera ku Nyundo.Nkuko ubizi kandi byemerwa n‘ ISI YOSE Jenoside ni cyaha kidasaza. Aliko rero Itegeko Ngenga rigena imiterere n’imikorere y’Inkiko Gacaca rivuga ko iyo umuntu ukurikiranyweho icyaha cya jenoside yakatiwe n’inkiko zisanzwe adakurikiranwa n’Inkiko Gacaca,keretse iyo hari ingingo nshya,cyangwa se iyo ashinjwa n’abo bafatanyije icyaha.Aha rero Padiri Nturiye yabwiye Urukiko ko yakatiwe burundu n‘ inkiko zisanzwe,aliko mu mpaka zavutse kubera abatangabuhamya Urukiko rwasanze hari ingingo nshya ;muzo nibuka harimo gutegura jenoside, gushishikariza gukora jenoside.Ikindi kandi hariho abanyururu benshi bireze bemera icyaha bigaragaje basaba gushinja Padiri Simba. Ibi ni „ veritas info „kuri „procedure“ y’urubanza.
Tugiye rero ku miburanishirize y’Urubanza, nsanga ntakubwira ido n’ido uko urubanza rwagenze ,kuko ni urubanza rwabaye rurerure cyane rwagiye rumara muri buri cyiciro amasaha atari munsi y’atanu. Byongeye kandi si nacyo cyangombwa cyane kuko nabonye mu nyandiko icyo uvuga ari uko yarenganye biturutse kuri jyewe nshaka inyungu zanjye bwite nkuko Urukiko rw‘ Ubujurire rwa Ruhengeri rwabivuze.Urukiko rwa Ruhengeri ntirwasobanuye izo nyungu nari nkurikiranye izo ari zo aliko wowe uvuga ko nabitewe n’umujinya no gukurikirana umutungo. Iby’umujinya byo tubyihorere kuko nawe wishyize mu mwanya wanjye wawugira, aliko rero niba ushaka kuvuga ko nashatse kwihorera kuri Simba uraza gusanga ntaho bihuriye kuko mubyo nza kukwereka urabona aho ukuri guherereye, bikugaragarire ko bitagize aho bihuriye no kwihorera. Naho iby‘ imitungo byo, wowe ubwawe urivugira mu nyandiko yawe ko Padiri nta mitungo afite, kandi rero uzongere ubaze neza nta mitungo nigeze ndega Padiri Nturiye, ikindi kandi mw’Itegeko icyaha cy‘ubwicanyi n’iyangizwa ry’imitungo ntibiburanirwa hamwe.Imitungo iburanirwa muri Gacaca y’Akagali naho urubanza rw‘ ubwicanyi ruhera ku rwego rw’umurenge.
Kugirango nkwereke ko mu buhamya natanze kuri Padiri SIMBA yewe n’ubw’abandi bamutanzeho nta karengane kabaye,ndagirango tuganire ku ngingo zikurikira:
1-Padiri Nturiye yari ku NYUNDO mu iseminari kuva 1985 kugeza Mata 1994 ari Padiri Mukuru w’iryo Shuli. Iyo ni „veritas info“.
2-Jyewe n’umuryango wanjye twari dutuye hariya hafi ya Seminari kandi mu ntambara kuva Gashyantare 1991 iyo twaterwaga batwita ibyitso by‘ Inkotanyi twahungiraga mu Iseminari , Padiri Nturiye akatwakira. No ku italiki ya 07/04/1994 ni uko byagenze.Bivuze rero ko ubwicanyi bwa Jenoside bwatangiye turi mu rugo rwa Padiri NTURIYE. Ibi nabyo ni „veritas Info“.
3-Wowe,ndumva ntibeshya mu bantu twari kumwe ba bapadiri ,abafaratiri cg abalimu bandi ntiwarimo.Uwo munsi hari abapadiri benshi bari bamaze iminsi munama y’abapadiri bose ba diyosezi ya Nyundo, Inama bari bakunze kwita rukokoma.Muribo hari abari bacumbitse aho mu Iseminari. Mubo nibuka hari Padiri Adrien Nzanana nawe ukomoka hamwe na Padiri Nturiye muri Paroisse ya Nyange hariya hahiritswe Kiliziya muri Jenoside,hahoze ari Komini Kivumu,hari Padiri Ntiyamira Prosper, Padiri Bajyambere Martin,Padiri Gashema ,Padiri Karanganwa Straton, Padiri Mutabazi Denis Padiri Tuyishime Jean B. Abandi bari bacumbitse haruguru ku musozi kwa Musenyeri ,abandi bari baraye batashye muri za paroisse bakoragamo,kuko inama yari yarangiye kuwa 06/04/1994. Ibyo ari byo byose wowe ntiwari ku Nyundo,ushobora kuba wari i Cyangugu cg mu Nyakibanda.Kuba utari ku Nyundo nabyo ni „veritas info“.
4-Mu by’ukuri rero turumvikana ko kubera ko utari ku Nyundo aho SIMBA nanjye twari turi,uko nitwaye n’uko we yitwaye,ibyatubayeho n’ibyabaye hagati yanjye nawe ntubizi by’imvaho; yewe uretse we nanjye n’Imana yaje kubigaragaza ku buryo nza kukwereka ,ibyabaye hagati yanjye nawe ntawubizi mubo twari kumwe bakiriho.Uko wamenye amakuru y’ibyabereye ku Nyundo sinkuzi aliko ibyo ari byo byose ni inkuru mbarirano kandi baca umugani ngo inkuru mbarirano iratuba.Iki nacyo ni „veritas info“.
5-Ikindi kandi,Imanza za Gacaca zo ku Nyundo ziba, nabwo nzi neza ko utari uhari,haba ku rwego rwa mbere,haba mu bujurire.Aha naho ibyo uvuga sinzi uwabikubwiye,ibyo ari byo byose ni inkuru mbarirano.Iki nacyo ni „veritas info“.Bikaba bigaragara ko utakoze ubushakashatsi ngo ubone kugera kuri „VERITAS INFO“.Aha ndumva wajyaga kubaza Padiri Simba,ukabaza Jyewe,ukabaza abacamanza ba GACACA baruciye,cg se Urwego rukuriye Gacaca mu Gihugu,ukabaza abantu banyuranye bakurikiranye urwo Rubanza bahibereye,ugasesengura ukabona umwanzuro wegereye „veritasinfo“.Naho ubundi,umbabarire,ndasanga warahushije intego yawe ya „veritas info“ ku byo wise akarengane Padiri Nturiye yagiriwe.
6-Mubyo nashinje Padiri Nturiye rero niboneye n‘ amaso yanjye harimo uruhare rwe ,by’umwihariko,mu rupfu rwa mugenzi we, Padiri Adrien Nzanana.Maze rero dore uko byagenze: Interahamwe zagabye igitero cya mbere mu iseminari kuwa 07/04/1994 ku gicamunsi.Abari aho twese twakwiriye imishwaro, tugana ubwihisho. Jye nirukiye muri étage hariya hahoze haba abapadiri bera hejuru y’icyikoni cy’abanyeshuli. Icyumba ninjiyemo nagihuriyemo na Padiri SIMBA, Padiri NZANANA, professeur Rugwizangoga bitaga Rutaburishema. Padiri Nzanana na Rutaburishema bari bafite imihoro mu ntoki. Ni uko Padiri Simba abarebana agasuzuguro, maze arabwira ati:“ nimuzane iyo mihoro, ibyanyu byarangiye!“ Abonye ntacyo bamushubje arakomeza abahata amagambo y‘iterabwoba avuga ko bikoza ubusa akabo kashobotse iyo mihoro ntacyo ishobora kubamarira. Akomeje atyo rero Padiri Nzanana yagize ubwoba arasohoka,ako kanya akimara gufunga urugi rw’icyumba twarimo yahubiranye n’igihiriri cy‘ interahamwe zadushakishaga,zimwicira aho mu kirongozi(corridor), tubyumva.Ubwo kandi Padiri Simba niko yakomezaga kugerageza gufungura urugi nanjye nkamufata nkamukomeza kuko urumva nawe iyo ajya gufungura uko byari kutugendekera. Kuri ubwo buhamya namutanzeho imbere y’Urukiko Gacaca,Padiri Nturiye yemeye ko twari kumwe mu cyumba, aliko avuga ko Padiri Nzanana tutari kumwe ko yari mu kindi cyumba kirebana n’icyo twarimo,akaba arinaho interahamwe zamwiciye.
Iyo mvugo ye ntiyamuhiriye kuko nyuma yaho Urukiko rwa Kimironko rwakoreraga ku Nyundo ,rwahamagaje Padiri Ntiyamira Prosper, wari wahejwe amaze gusaba gushinjura mugenzi we Nturiye.Ubwo Urukiko rwaramubajije, amaze kurahira,ruti urashinja cyangwa urashinjura? Ati ndashinjura. Urukiko ruti none Padiri Nturiye mwari mwihishe hamwe? Ati oya aliko nari mu iseminali. Urukiko ruti none ko wari mu iseminari watubwira aho Padiri Nzanana yiciwe, niba ari mu cyumba cyangwa ari muri corridor? Padiri Ntiyamira ati yiciwe muri corridor.Imbaga y’abantu bose bari aho bariyamirira kuko bari bumvise ibyari byavuzwe mbere nanjye na Padiri Nturiye.Nawe urumva ko urubanza rwiciye,ni byo nakubwiye haruguru nti ibyabaye hagati yanjye na Nturiye byagaragajwe n‘ Imana. Ngiyo rero ahubwo „VERITAS“.
Ikindi cyagonze Padiri Nturiye, ni ukuntu yahunze ikigo yayoboraga akaduta aho mu kaga akisangira interahamwe,agakorana nazo.Uti byagene bite? Ubwo Interahamwe , muri icyo gitero cya mbere zishemo Padiri Nzanana Adrien na Padiri Twagirayezu Déo zasanze yihagarariye imbere y‘ icyumba cye,zahise zihabwa „commandement“ yo gusubira inyuma ziragenda.Zimaze kugenda haje aba „gendarmes“baca aho mubirongozi bagenda bahamagara ngo abatwumva mwese nimusohoke tugiye kubarinda ntawongera kubicamo.Twararungurutse dusanga ni aba „gendarmes“,kandi twumva hanze aho hafi hari ituze,noneho twese tuva mu bwihisho,dusanga abaduhamagaraga. Aba „gendarmes“ baratubwiye ngo nitujye mu rusengero ruto ruri muri etage baturindiremo.Abana, abakobwa n’abagore binjiye bose muri rusengero aliko abenshi mu bagabo twagumye hanze duhagarara muri etage hafi y’urusengero. Twakomeje kuganira twibaza ibyo bintu ibyaribyo ,impamvu interahamwe noneho zaduteye aho mw’iseminari ubundi zajyaga zibitinya,twibaza igituma haje abo ba“gendarmes“ bakatubwira ngo duteranire hamwe barangiza bakigendera, tukibaza uwabahuruje,tukibaza impamvu noneho interahamwe zaje zica n’abapadiri zitajyaga zibatinyuka, tukibaza icyateye impanuka y’indege ya perezida Habyarimana,tukibaza niba interahamwe ziribugaruke mw’ijoro cyangwa niba zizagaruka bukeye,tukibaza icyo turibukore noneho bamwe bati twitegure kwirwanaho, abandi bati tujye ku Nyundo ruguru kwa Musenyeri dusange yo abandi twigire hamwe icyo gukora.
Hagati aho nagiye kuri telefoni mpamagara Padiri Ntagara ku Gisenyi ,mubaza amakuru yaho arambwira ati byacitse,nti ese ntaburyo watabaza Kigali muri Minuar uciye muri Nonce apostolique cyangwa izindi ambassade? Padiri Ntagara yaranshubije ati ibintu birakomeye uko biboneka sicyo kimwe na mbere ,ati namenye ko ba Padiri b’i Rambura,Kageyo na ba Antoine bombi bishwe mu gitondo .Sinashoboye kumusezeraho kuko muri telefoni haje mo amajwi yandi y’abantu babwirana amakuru,numva umuntu w’i Gisenyi abwira uw’i Kigali ngo ibintu birashyushye ku Gisenyi ngo Coloneli Nsengiyumva Anatole yakoresheje inama muri gare ya Gisenyi arababwira ngo bagomba gushakira umusego ,umubyeyi wivuganywe n’Inyenzi.Uwo ku Gisenyi agaseka cyane,ati rero kuva ubwo twatangiye guhiga Inyenzi,ati twatangiriye kuri perefe w’Inyenzi witwa Semucyo,turamwivugana.Maze kumva ibyo nagize ubwoba nsanga ibyo Padiri Ntagara yambwiraga ari ukuri,telefoni nyikubita hasi niruka nsanga abandi kubabwira ko ibintu bitoroshye.Icyo gihe bwari bugorobye.
Muri ako kagoroba hari imbeho,uretse ko kubera ibihe twarimo jye nta mbeho numvaga,kandi niyo nyumva ntaho nari gushakira icyo kwifubika. Ni uko Padiri Nturiye alias Simba aratubwira ati ndumva nkonje ngiye gushaka icyo kwifubika.Ubwo yerekeje inzira yaho yarafite icyumba yararagamo ,aho kiba urahazi ni hariya hakurya hafi y’uburaro bw’abanyeshuli,hakaba atari hafi yaho twari turi.Nkuko ubyibuka aho twari turi ni igice kibamo etage y‘ amacumbi y‘ aba professeur b’abapadiri,aho abanyeshuri barira,n‘aho basengera.Hagati yaho ngaho naho Padiri Mukuru w’iseminari yabaga hamwe n’uburaro bw‘ abanyeshuri ngereranyije hari nka metero magana ane kandi hakaba hahana urubibi n’igiturage cy’ahitwa ku Runande hariya hari hatuye Député Ngaruye,se wa Député Tuyishime Brigitte. Ubwo twe twagumye aho tukiri mu gihirahiro,hashize nk’iminota mirongo itatu interahamwe ziradutera zizanye na Padiri NTURIYE. Tukizibona twakwiriye imishwaro,nazo zari zatubonye ariko aho kudukurikira,zaboneje mu Rusengero ahari abana, abakobwa abagore n’abagabo twari kumwe bakirukirayo.Interahamwe zabirayemo zirabatemagura mu minota mike zirakinjura zisubira iyo zavuye.
Mu kanya nkako guhumbya,interahamwe zirangije gutema no kwararika zigiye, twumva aba“gendarmes“ bagarutse gukina wa mukino wabo,baraduhamagara ngo nidusohoke tuze baturinde ntawongera kutwica.Kuko ntawe uburana n’umuhamba twavuye aho twitwaga ngo turihishe,twabanje kureba mu Rusengero dusanga ishyano ryaguye.Jye nasanze abana banjye bane uko ubazi batemwe bose byarangiye, umugore wanjye bari bamutemye mu nsina y‘ ugutwi ariko akiri muzima.Mwalimu wawe Alfred nawe bari bamutemye amaboko, aliko akivuga ni nawe watubwiye amazina y’interahamwe zimwe twari tuzi zabatemye.Ubwo abo ba „gendarmes“bari bafite imodoka batangira gudutunda batujyana ruguru kwa Musenyeri,yewe n’izo nkomere zacu barahazidusangisha.Iryo joro ryose,twaraririye inkomere zacu, ababikira ba baganga bakoranaga n’umugore wanjye hariya kuri maternité,uzi ko umugore wanjye yari umuganga, bagerageza uko bashoboye ngo bazirokore ,ariko zimwe ziraducika,harimo na mwalimu wawe Alfred Nsengiyumva.Umugore wanjye we bwakeye ameze neza,hasigaye igikomere kiboneka ko kizakira. Mu gitondo nka satatu abari hanze badutumyeho bati abashoboye nimusohoke.Tugeze hanze MYR kalibushi yaratubwiye ati mwitegure gupfa ibintu bimeze nabi ,amakuru ava hanze aratubwira ko tugiye guterwa,ati aliko ntimutege amajosi, mupfe murwana ntihazabura n’uwo kubara inkuru.Yaratubwiye ati jyeweho ndaguma mu biro byanjye ,aliko mwese n’abandi baza kuduhungiraho mujye mu Kiliziya nini mwifungirane ababatera murwane nabo,mubabuza gufungura inzugi.
Uretse abihaye Imana n’abakozi hari kandi abaturage benshi b’impunzi,abatutsi bavuye mu Bigogwe bari bamaze umwaka ku Nyundo,hari n‘abatutsi baturutse muri Rubavu.Twari rero abantu benshi cyane twashoboraga kwirwanaho.Ubwo twese twinjiye muri Kiliziya Nkuru(Cathédrale),inkomere zacu tuzishyira inyuma hariya mu cyumba abapadiri bajya gusoma misa bambarira(sacristie),dufunga inzugi zigana hanze zose.Hariho aliko abasigaye hanze mu gikari kwa Musenyeri, nabo bafunga inzugi zigana hanze. Mbere yaho aliko abakuru b’interahamwe babanje kuza batwara abanyamahanga bose n’Abihaye Imana b’abanyrwanda baba mu miryango y’abanyamahanga.Musenyeri Kalibushi nawe baramutwaye,bamujyana mu irimbi ryo ku Gisenyi biciragamo abatutsi,batangiye kumucuza Coloneli Nsengiyumva araza arababuza, atwara Musenyeri Kalibushi muri Hotel Meridien.
Mbere yo gutwara Musenyeri ,izo nterahamwe zabanje kutuzungurakamo zireba uko tungana,zidutuka ,zitunnyega,zitwaka amafaranga,zirangije ziragenda,umusirikare umwe witwa Eugène arasa mu kirere,atanga signal yo kudutera.Interehamwe uruhuri zahise zitera, zisanga inzugi zose zifunze.Zamaze umwanya zirwana no gufungura ,amaherezo zishobora gufungura urugi runini rwa Cathedrale. Zagerageje kwinjira zisanga twazibambiye tuzakiriza amabuye n’amacupa n’amategura twaritwarunze byinshi cyane.Twari dufite avantage kurizo, kuko umuryango wari umwe kandi ari muto kurizo zari uruhuri, kandi ziri ahazamuka, twe turi ahirengeye.Abari mu gikari nabo bari ahirengeye kandi bo barebana banavugana nazo.Zikabwira MYR Hategeka ,Igisonga cya MYR Kalibushi, ngo nawe koko MYR uradutera amabuye, kandi uri umubyeyi wacu! Ngo rwose waturetse tukaza tukabaramutsa! Natwe zikaduhamagara ngo nimufungure tujye kubahisha! Ni uko twarwanye nazo umunsi wose bigeza nimugoroba zananiwe kutwinjirana.Zibonye tumaze kwica imwe muri zo tuyambuye imbunda ya kalachnikov zirahomboka ziragenda,zijya gushaka renfort.
Bukeye bwaho,taliki ya 9, mu gitondo cya kare zagabye ikindi gitero zifite imbunda na grenades byinshi ,zahuruje izo mu Bushiru, Ramba , Ruhengeri n‘ i Kigali, ku buryo abari hanze babibonaga baratubwiye bati uriya Musozi wa NYUNDO wari wuzuye abantu ku buryo byasaga n’ishyamba bahateye.Twarongeye turwana nazo ,zimwe zanuriye zishaka gusambura ngo zice mu gisenge ,izindi zifite amafuni zihinga amatafari ari hafi y’ibizingiti by’inzugi, aliko birazinanira.Bigeze nyuma ya sasita zimwe zashoboye kwinjira mu gikari zihica abariyo batashoboye kuduhungiraho,zihavuye zashoboye kwinjira muri sacristie zitwicira inkomere twari twahashyize,harimo n’umugore wanjye. Bugorobye,interahamwe zarongeye zirahomboka ziragenda,zisimburwa n’aba „gendarmes“ benshi cyane,na perefe wa Gisenyi ngo baje kuduhumuriza! Kuduhumuriza nawe uramva kari agakino ko kuza kutuneka ngo bamenye abapfuye n’abasigaye bamenye uko bakomeza gahunda yabo kutumara.
Nyuma y’iminsi ibiri batubwira ibyo, natwe ntitwari tukibyemera kuko twari tumaze gupfusha abantu batagira ingano.Mvuze gusa abapadiri kuko aribo uzi, twari tumaze gupfusha icumi bose.Uretse babandi babiri b‘ikubitiro bo mw’iseminari nakubwiye mbere, haje kwiyongeraho umunani, aribo: Padiri Herman Mwambali, Edouard Gakwandi,Clément Kanyabusozo,Ferdinand Karekezi,Callixte Kalisa,Aloys Nzaramba,Silas Gasake na Gashema.Ubwo simvuze ababikira,abana b’impinja abakobwa b’inkumi ,abasore, abagabo ,abasaza n’abakecuru bamwe bari banashaje cyane; hanyuma ngo baraduhumuriza! Ahubwo kwari ukuduhuma amaso nyabuna! Ubwo muri iryo girwahumure twashoboye kwegeranya abantu bacu bapfuye bari aho mu gikari, hanze no mu mazu ,aliko kubashyingura urabyumva ko byari ibadashoboka. Twaraye aho muri ako kaga,bukeye interahamwe ntizagaruka ahubwo haza abasilikare bakuru barimo uwitwa Bizumuremyi alias Rutuku, aba“gendarmes“ bayobowe n’umukuru wabo Major Biganiro,na Perefe wa Gisenyi Banyurwabuke.Baraje bongera kutubwira ngo ntawongera kudutera kandi bagiye guhungisha abihaye Imana barokotse bashobore kubona ibyangombwa bizatuma bashobora kujya i Burayi. Kubera ko nari navunitse cyane, abapadiri bansabiye umu“gendarme umwe wari uziranye na Padiri Kashyengo nawe wari wakomeretse.
Uwo mu „gendarme“ yabanje kwanga ,aliko agezeho aravuga ati ngwino tugende,ntazabazwa amaraso yawe,ati aliko sinzi ko urenga barrières ziri hariya.Tugeze mu nzira kuri barrière nagize Imana,controle ikorwa n’umu „gendarme „ washatse kunkura mu modoka,aliko abonye ndashobora guhaguruka,yongera izina ryanjye kuri liste y’abihayimana.Turagenda turenga barrières zose tugera muri Hotel Meridien ku Gisenyi ,aho MYR Kalibushi yari ari hamwe na Padiri Dominiko wari wamanukanywe n‘ interahamwe kubera Padiri Simba . Twaje kumenya ko Padiri Simba yatumye interahamwe mu gitondo 8/4/1994 zijya kumukura aho twari twazamukanye ku Nyundo zimusubiza mu Iseminari aho mu cyumba cye ahambira ibintu bye byose zimujyana ku Gisenyi. Ibi byose nabikubwiye atari gushaka kurondogora ahubwo kwari ukugirango nshobore kukumvisha ibya Padiri Simba wari Padiri Mukuru wa Seminari, wabarizwaga mu byegera bya Myr Kalibushi,wari ufite inshingano zikomeye mu gihe cy’amahoro,utarahigwaga n’interahamwe,agahunga abamuhungiyeho,agahunga kuri shebuja wamwizeye,agasanga abicanyi agakorana nabo ku Nyundo,yarangiza ibyaho akajya i NYANGE iwabo yagerayo kiliziya yaho ikarimburwa,irimbukanye abatutsi 2000 bari bayihungiyemo.
Nguwo Padiri Simba ukuriza ngo ararengana.Ngarutse rero ku bye,uribuka ko nari nakubwiye haruguru ko yadusize avuga ngo agiye gushaka icyo kwifubika, akagenda agiye agakorana ku mugaragaro n’interahamwe,akaziyobora neza aho abantu benshi bacu bari barundanyijwe yarangiza akisubirirayo,bwacya agakomeza akazi ko kuyobora interahamwe. Ibyo nkubwira byose byamenyekaniye muri GACACA,bihamijwe n’abanyururu,twahuriye aho muri Gacaca.Abanyururu muri Gacaca bashinje Padiri Simba ,we amaze kubeshya Urukiko Gacaca ko yagiye gushaka icyo kwfubika,hanyuma akagira ubwoba akihisha muri toilettes bugacya,bwamara gucya akadusanga ku Nyundo,tukirwanaho dutera amabuye interahamwe,aliko ntarenze aho avuga uko twagiye ku Gisenyi tutari kumwe nawe.Ukuri kurimo ni uko mu gitondo 8/4/1994? Yagiye agafata imodoka ye akazamuka ku Nyundo ayoboye interahamwe gushaka Padiri Dominiko NGIRABANYIGINYA,hanyuma akamukana n’interahamwe akagumana nazo,agakorana nazo.Mu nshamke rero abanyururu bashinje Padiri Simba ibi bikurikira:
-Kujya mu nama muri MAHOKO;
-Gucumbika kwa Mwalimu Mwambutsa kuva 8/4/1944 kugeza agiye i NYANGE;
-gusomera misa interahamwe kuri Sanzare buri gitondo;
-Kujya ku Gisenyi mu irimbi ajyanye n’interahamwe zigiye kwica MYR KALIBUSHI;
-Kwimikwa n’interahamwe zikamwambika imyenda y’abasenyeri zikamugira MYR w’umuhutu wa Nyundo.
Ibi byose Padiri Simba ntiyigeze abyiregura ku buryo bufatika.Ahubwo bimwe yagendaga abyemera,urugero nibuka yemeye ko yabaga kwa Mwambutsa, akahava ajya i Nyange ngo Kiliziya igatembazwa bari mu munsi mukuru banywa inzoga.
Ikindi nibuka cyamugonze, Inyangamugayo ya Gacaca yamubajije ibibazo bibiri mu bujurire,hamwe abura icyo asubiza, ahandi arabyiyemerera:
Ubwa mbere yaramubajije ati uko ubyibuka,hagati y’igihe jenoside yatangiriye n’igihe yarangiriye, waherukaga kubonana na Mryr Kalibushi ryari? Padiri yarashubije ati numva naraherukaga kumubona mbere y‘ uko ubwicanyi bwa jenoside butangira nkongera kumubona duhungutse tuvuye Zayire.Umucamanza ati none se nk’umuntu wari mu byegera bya MYR Kalibushi wari ugufitiye icyizere,kandi ukaba utarahigwaga,kandi we akaba yarahigwaga ,wumva nta buhemu bukubarwaho? Padiri yabuze icyo asubiza araceceka.
-Ubwa kabiri yarasubiriye aramubaza ati abo bapadiri bagenzi bawe bapfuye,ko mwari musangiye ibanga ry’ubusaserdoti kandi mwarabanye,hari n’umwe watubwira ,mu kuri, waba wari wasomera misa? Padiri yavugishije ukuri ati ndumva ntawe.
Uko mbyibuka ,kandi si inkuru mbarirano,ibi bibazo ni byo byapfundikiye urubanza mu bujurire,hanyuma Urukiko ruriherera ,nyuma yo kwiherera rumumenyesha ko rwafashe icyemezo cyo ku gumishaho icyemezo cya mbere c’igihano cyo kumufunga burundu.
Ngibyo iby’urubanza rwa Padiri NTURIYE alias SIMBA.Uko rwaburanywe n’uko rwaciwe bikaba byarakurikije Itegeko rishyiraho kandi rigena imikorerere y’Inkiko Gacaca.
Nkaba ngirango nsoze iyi Nkuru ngusaba kuyisoma witonze, warangiza ukayikorera isesengura uyigereranya n’ibyo wumvise mbere,hanyuma ugasubira ku mwanzuro wa mbere wo kuvuga ko Padiri afunze arengana,kandi biturutse kuri jyewe.Ndangije nongera kugusaba gushishoza ukareka inkuru mbarirano zaguteye kubogama.
Ubutaha nzagusobanurira igituma kwemera Gacaca atari icyaha gikomeye habe na gato.
Ngusezeyeho nkwifuriza amahoro y’IMANA.
Murashi Isaie
Ibaze (vendredi, 10 juin 2011 09:07)
Genocide yabaye Ntabwo ari movies twabonye nti mugahakanye umuntu uge uvuguruza ibintu utubwira uko wabibonye nkiyinkuru urabona ko ari sawa nawe warabaye muri kariya gace washyiraho ibyo wabonye. Naho gupinga ibyo umuntu yanditse nawe ubwawe ntagihamya nu kubogama
Merci Isaie Murashi (vendredi, 10 juin 2011 08:03)
Murashi rwose ngushimire nivuye inyuma, reka dutegereze ibyo Thomas aza kugusubiza ( niba abitinyuka) wamuhaye rwose detailles , kandi umwereka ko uri ni umwanditsi uhamye!
Ihangane naho abavuga hano bose ngo Ntuliye ndumva twaceceka uko tumuzi mbere ya genocide siko yenda yitwaye irimo kuba..twarabibonye twese abo twasangiraga kuri Pasika bahinduka amashitani mu minsi itarenze itanu gusa bagatangira gutwika kwica urubozo..Genda rwanda warakubititse ariko uzabyongera cg uzabitinyuka arahishiwe!…Ntanganzwa niyo abahutu bigira victimes…ariko sha iyo abatutsi bataba Nobles par nature wibwira ko hari umuhutu wari busigare muri 94!
Mwe mwatwishe nta kosa twabakoreye, iyo aba aritwe twakoze iriya genocide mwarangiza mugafata ubutegetsi ubanza nubu muba mukica!!! Gusa nimutuze na nyuma yiyi ngoma haza Kigeli nawe abayobore.
nzabandora (vendredi, 10 juin 2011 04:49)
Amajwi yumvikana neza (atarimo parasites)murayasanga hano:
http://xa.yimg.com/kq/groups/1810954/1857097281/name/Sound
inkotanyi! (vendredi, 10 juin 2011 03:19)
Mfate umwanya wogushimira umuvugizi mwaririya cukumbuzi ryayo,mubyukuli ijwi nirya Jacques Nziza ntakuvuga ngo amajwi yabaye altered cyangwa manipulated,cyeretse utazi uko avuga rwose nabandi ba officie twabigiyeho impaka twemeza yuko ijwi nirya Afande kabisa,iri ijwi ntabwo yarihakana rwose.Tubabamo tuzi ukuntu dukorana n’abo.
Murakoze
kanama (vendredi, 10 juin 2011 02:31)
Padri Murashi Izaie muvandimwe nzi ko uzi aho bibiliya ivuga ngo uguhora ni ukw’imana.Ngo kandi ntitugace imanza ejo natwe tutazazicibwa.Nanone ngo umuvandimwe wawe nagukubita mu musaya w’iburyo umuhereze n’uw’iburyo.None se padiri niba utabasha kubabarira uri padri jyewe w’umurayiki bizagenda bite? Ese ujya wibuka ko ku isi turi abagenzi.Ngo ntituugatinye abica umubiri badashobora kwica roho.Ngo ahubwo dutinye Imana ishobora kwica byose ikabiroha mu muriro utazima.Kuki wowe utabaye aka Yezu abwira se ngo ababarire kukobatazi icyo bakora.Erega mu muvandimwe ibyabaye iwacu ni ibyo kutugereza bizaragira buri wese amaze kumenya aho ahagaze n’inzira yihitiyemo ku bwende bwe.Ubishatse wasanga mugenzi wawe ukamusaba kabone niyo yaba ariwe wagukorereye bibi bityo ukaba ubaye umwere mu maso y’uwo wiyeguriye Uwo mu padri mugenzi wawe niba koko yaraguye muri icyo gishoko cyo kwambura ubuzima abo atabuhaye azabizwa akari kera naho wowe rwana kuri roho yawe jye simbona n’impamvu ugomba gusobanura kandi ari wowe uzi ikiri ku mutima wawe.Ngo ntagihishwe kitazaboneka.
Nkunda Amahoro (vendredi, 10 juin 2011 02:25)
Ndi umwe mu babanye na Thomas, nkamenya Ntuliye na Murashi (Sagagutu Isaie). Mvuge iki ndeke iki? Murashi yababaye kuva akiri ikibondo, agahinda ke gahebuzwa na Genocide. Ngerageza kwishyira mu mwanya we nk’umubyeyi nanjye narabyaye, birenze ukwemera. Si we wenyine kandi, si n’abatutsi bonyine, ni abanyarwanda twese. Nanjye nzi uko kwihisha munsi y’imirambo bimera, kandi ndi umuhutu. Nkurikije ibyo nasomye, turasaba Murashi gukora ibirenze ubushobozi bwe. Ari muri ya logique ya gacaca. Yumva ko kuba abe bararenganye bihagije gusobanura impamvu nta muhutu uteye imbabazi. Turamusaba kuba intwari kandi atari yo. Wenda nanjye si ndi yo, genocide yabaye ndi umusore, usibye kubabazwa n’abishwe, ntacyo nakoze ngo mbakize, ntacyo nari nshoboye. Ariko iyo nemera guhara amagara, wenda hari uwo nari kurokora. Nari kuhasiga ubuzima, cyangwa Imana ikandinda. Nk’uko habaye intwari mu gihe cya Genocide y’abanyarwanda, n’ubu ziriho, ariko nta ruvugiro. Keretse uwiyemeje kuba yabizira, ingero ni nyinshi.
Murashi: ihangane, ikimbabaje ni uko ushobora kutazagira amahoro muri ubu buzima n’ubuhoraho iteka. Sijye uzaca urubanza ariko uri gutatira bikomeye amaraso y’abawe. Reka kurenganya, va ibuzimu, garuka ibuntu. Reka umukambwe Ntuliye yisazire mu mahoro. Iyo genocide itaba, ubu wenda wasanga nari kuba ndi umukwe wawe. Generation yanyu biranze birayinaniye kimwe n’izayibanjirije gushyira igihugu mu nzira y’amahoro arambye n’iterambere. Muturaze ubutaka gusa, ibibazo n’amaganya. Natwe se ko mbona bitazoroha nkurikije ibyo bamwe mu bandika hano bavuga? Ubwo wenda n’ahabana bacu n’abuzukuru. Nyabuneka Isaie na bagenzi bawe, mwizeye neza ko uyu ari wo murage mushaka gusigira igihugu?
HYPERLINK « http://www.leprophete.fr » t « _blank » Mushikiwabo ari he? (vendredi, 10 juin 2011 01:57)
Mushikiwabo wa muvugizi wa Kagame, nako umunyabinyoma we ari he ?
Dore iyi nkuru niyo Rugambage yarasiwe igihe yararimo kuyitegura umwaka ushize. ntibazuyaje kumuturitsa umutwe. mubagendere kure.
Uh (vendredi, 10 juin 2011 01:49)
Hahahahahhahahah
Banyarubuga noneho ndumiwe kabisa. Ijwi ni irya Nziza pe kubamuzi rwose ubu se kandi birahaka iki rwose? Ubuse urubanza rudacibwa ngo rurangire? Ni amahhano ariko rwase pe ndumiwe. Gusa rwose Umuvugizi ndabemeye pe.
Buri wese yasoma http://www.umuvugizi.com
NDUMIWE (vendredi, 10 juin 2011 00:37)
Uzi ko wumva amajwi y’abantu bagambana kwica umuntu ugasesa urumeza. Mujye k’umuvugizi mwumve amajwi y’abagambanaga bashaka kwicira Kayumba mu bitaro.
HYPERLINK « http://www.leprophete.fr » t « _blank » Amajwi ya Jack Nziza acura umugambi (jeudi, 09 juin 2011 23:42)
Ngaha amajwi ya Jack Nziza acura umugambi wo kwica Nyamwasa. Harya ubungubu barahakana iki ? Afrika y’epfo ikwiye gutanga warrant zo kumufata akoherezwa muri afrika y’epfo.
http://www.umuvugizi.com/?attachment_id=1333
Murashi ni igitangaza rwose (jeudi, 09 juin 2011 22:28)
Ibi rwose biratangaje iyi nkuru iragarargaza neza neza isura ya gacaca! Murashi arakoze pe! ahubwo agaragaje neza ibyo Human Right Watch iherutse gutangaza, ahubwo nayo bazayifate bayigire réference, kuko yivugirwa n’umuntu uri credible! Murashi, koko, nawe wize muri petit seminaire, nziko abantu bize za petit seminaire bari bazi ubwenge, (kuko njye nize College ya Christu umwami i Nyanza ndabizi), ariko murashi amarangamutima afite ubwo bwenge bwakagombye kugirira igihugu akamaro, ahubwo burakijandika! maze yagiye kubyangiza byose yigira umunyamateka avangavanze, arimo za repetitions nyinshi ngo abanze akurure attention y’abasomyi, ariko inkuru ye mu byukuri ntaho ihuriye na titre, kuko twari dutegereje kumva amarorerwa yakoze nuriya Simba nkuko abimwita ariko twabibuze pe. Murashi rwose, mbere na mbere pole, ku bw’abantu bawe wapfushije, ni ukuri birababaje, kubura umugore n’abana bane, ariko nyine ihangane ni sacrifice nyine wakoze, ukorera inkotanyi warazitangiye n’abandi benshi niko byabagenekeye, ariko hari inzirakarengane zapfuye zitanazi inkotanyi iyo ziva n’iyo zijya! Ni nk’uko ni ubu iyo Kagame yumvise utatse gato ngo akunda Kayumba cyangwa indi opposition , ahita avanaho umwanda, urumva ko nyine hari ababa ibitambo by’abo bashyigikiye, nawe nyine uko numvise wakoreye inkotanyi mu macumu acanye tu dois assumer.Pole. Naho ubundi turabizi twese ko Inkotanyi zifite uwo muco wo guhimba, ni ibintu batozwa, kandi bikaba, bigashyirwa mu nyandiko, imanza zigacibwa, ni uko archives zikabikwa kandi ari ibinyoma gusa gusa! Niko utagiye kure, abirirwa bashinjwa FDRL, batazi iyo iva n’iyo ijya urabavugaho iki? ibisasu byirirwa bituritswa bigashinjwa uvuze Kagame nabi wese? Niko ubu wambwira ko Ingabire afungiye iki? dossier irahari ikoze, yewe n’ibimenyetso biruzuye, ndetse noneho bagiye kuduheza burundu batwereke n’indaki mu rugo iwe, ibo si ibimenyetso byose? ubwo se urabyemera wowe? enfin izo ni ingero zifatika! naho byinshi byavuzwe, sindibuvuge byinshi cyane kuko benshi babivuze, bakoze analyse ku rubanza rwawe na Ntuliye. Gusa icyo nzi neza nahagazeho neza, nuko mu nama za AERG, za IBUKA, AVEGA? n’ibindi batozwa kuvuga, guhanga ubuhamya, guhimba inkuru zirimo umuntu ushakishwa na leta! urabona ukuntu uvuga ugahita uuvuga abaperefets ukavuga amazina, ukavuga abantu ahantu bari bari, n’icyo bakoraga kandi wari ngo wihishe! wumvise ukuntu watanze inkuru irambuye wumviye muri téléphone ivugira mu yindi? kandi uvuga ko wari uhamagaye ufite ubwoba ugira ngo wumve? ariko wabaze inkuru wumviye muri iyo téléphone, uvuga amazina y’abo wumvise bavugana n’ibyo bavuze, wagakoze mu kigo cy’itumanaho bwo, cyangwa uri maneko wumviriza téléphone, wafata téléphone ufite ubwoba ugahita wumva detailles zose n’amazina y’abantu? birababaje, iyaba ibyo bintu muhimba mwabigumanaga muri ayo makayi ya gacaca yanyu ntimubizane hano ku rubuga kuko biteye isesemi, birerekana ubugoryi n’ubuswa buri mu bikorwa byanyu! muratangaje gusa nta kindi! Mwari mukwiye gushyira ubwenge ku gihe mukaba ari bwo mwubakisha igihugu, naho ibindi ni uguta igihe! Ibi babyita amateshwa!


c: text/html

text:
Ubuso bwa Fiberglass Mat E-ikirahure
Ibicuruzwa birambuye
Ibicuruzwa
UMUTUNGO
• Mat rusange ya Fiberglass Mat
• Kurwanya ubushyuhe bwinshi no kurwanya ruswa
• Imbaraga zingana cyane hamwe nibikorwa byiza
• Imbaraga nziza
Iwacumateris ni ubwoko butandukanye: fibre yububiko bwa fiberglass,fiberglass yaciwe matel, kandi bikomezamateris.Mat yaciwemo umugozi ugabanijwemo emulion naifu yikirahure fibre mats.
GUSABA
• Ingano nini y'ibicuruzwa bya FRP, hamwe na R nini ugereranije: kubaka ubwato, umunara wamazi, ibigega byo kubikamo
• imbaho, ibigega, ubwato, imiyoboro, iminara ikonjesha, igisenge cy'imbere mu modoka, ibikoresho byose by'isuku, n'ibindi.
AMABWIRIZA
• Ubunini bwiza bumwe, ubworoherane, no gukomera
• Guhuza neza na resin, byoroshye rwose
• Umuvuduko wihuse kandi uhoraho wihuta muri resin kandi nziza
• Ibikoresho byiza bya mashini, gukata byoroshye
• Igipfundikizo cyiza, kibereye kwerekana imiterere igoye
Dufite ubwoko bwinshi bwa fiberglass igenda:Ikibaho,gutera hejuru,SMC igenda,kugenda neza,c ikirahure, na fiberglass igenda yo gutema.
Gupakira no kubika
· Umuzingo umwe upakiye muri polybag imwe, hanyuma ugapakira mu ikarito imwe, hanyuma ugapakira pallet.33kg / umuzingo nuburemere busanzwe bumwe.
· Kohereza: ku nyanja cyangwa mu kirere
· Gutanga amakuru arambuye: iminsi 15-20 nyuma yo kubona ubwishyu mbere

robotstxt: allowed

filter: keep


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Kwera k'umurimo w'umutegarugori
Umugore akwiriye gusohoza inshingano yahawe n’Imana kera kose ihwanye n’iy’umugabo we. Isi ikeneye ababyeyi b’abana batari abo ku izina gusa, ahubwo babigaragariza no mu bikorwa. Tubasha kuvuga nta mususu yuko inshingano z’umugore ari nziza cyane, zera cyane kurusha iz’umugabo. Umutegarugori akwiriye gusobanukirwa no kwera k’umurimo we maze agakora umurimo wo mu mibereho ye afite imbaraga kandi yubaha Imana. Akwiriye kwigishiriza abana be kuzagira umumaro muri iyi si no mu rugo rwo mu isi irushijeho kuba nziza.IZI2 50.2
Umugore ari we nyina w’abana ntakwiriye kunebwa ngo akundire imbaraga ze kumera nk’izipfuye, yishingikirije ku mugabo we. Ntakwiriye kwihisha mu mugabo we. Akwiriye kwiyumvamo ko ahwanye n’umugabo we, amuhagaze iruhande, akiranuka mu byo akora, umugabo na we akiranuka mu bye. Umurimo we wo kwigisha abana be ni uwo kujijura no kurera neza mu buryo bwose, umeze nk’umurimo uwo ari wo wose umugabo yahamagariwe gukora, naho waba ari uwo kuba umutware ukomeye w’ishyanga.IZI2 50.3
Umwami wicaye ku ntebe ye y’ubwami ntafite umurimo w’icyubahiro uruta uw’umutegarugori. Ni umwamikaze w’ab’urugo rwe. Afite imbaraga zo guhindura ingeso z’abana be, kugira ngo babe bakwiriye kuzahabwa ubugingo bwera buruseho kandi buhoraho. Nta marayika wasaba umurimo w’icyubahiro uruse uwo; kuko igihe umutegarugori akora atyo aba akoreye Imana. Akwiriye gusobanukirwa n’agaciro k’umurimo we maze akambara intwaro zose z’Imana, kugira ngo abashe kurwanya ibishuko bituma abantu basa n’ab’isi. Umurimo we ni uw’igihe kirekire kandi uzahoraho.IZI2 50.4
Niba abagabo bafite abagore bajya ku mirimo, bagasiga abagore barera abana imuhira, nyina w’abana aba akora umurimo ukomeye kandi w’ingenzi rwose uhwanye n’uwo se w’abo bana akora. Nubwo umwe yaba ari mu murimo w’Imana mu bihugu bya kure, undi na we aba akora umurimo w’Imana imuhira. Ugomba kwitonderwa, uruhanije kandi uremereye cyane kuruta uw’umugabo we. Umurimo we ni uw’icyubahiro kandi ni ingenzi. Umugabo wagiye gukorera Imana mu misozi ahabwa icyubahiro gikwiriye abagabo, nyamara umukozi uruha cyane w’imuhira ntabashe kubona icyubahiro cyo mu isi kubwo imirimo ye. Ariko niba akorera cyane kungura ab’urugo rwe, agashaka kuboneza ingeso zabo ngo zibe nk’icyitegererezo cyacu cyo mu ijuru, marayika wandika ibikozwe yandika izina rye ko ari iry’umuntu wakoze umurimo w’Imana ukomeye cyane mu isi kuruta abandi bose. Imana ntireba ibintu nk’uko abantu bagira ibitekerezo bigufi babireba.IZI2 51.1
Isi yuzuwemo n’ibibi bikurura abantu. Ibintu by’agahararo n’ingeso bifite ubushobozi bwinshi ku basore. Niba umutegarugori ananiwe inshingano ye yo kurera no kuyobora no kwerekera abana be, nta kizababuza kwemera ibibi no kureka ibyiza. Umutegarugori wese akwiriye gusanga Umukiza we asenga ati: «Twigishe uburyo bwo kwigisha umwana n’icyo dukwiriye kumukorera. » Akwiriye kwitondera ibyo Imana yigishirije mu Ijambo ryayo, nibwo azahabwa ubwenge bungana n’ubwo yifuza.IZI2 51.2
Umutegarugori wese akwiriye kwiyumvamo yuko ibihe bye ari iby'igiciro cyinshi, kandi yuko umurimo we uzageragezwa ku munsi ukomeye w’amateka. Ni bwo bizagaragara yuko ibyinshi mu mafuti n’ubugome abagabo n’abagore bagize babitewe n’ubujiji no kutita ku bari bashinzwe kuyobora intambwe zo mu bwana bwabo mu nzira itunganye. Kandi bizagaragara yuko abenshi bahesheje isi umugisha bikomotse ku mucyo w’ubwenge n’ukuri no gutungana byaturutse ku mibereho myiza no ku masengesho y’umutegarugori w’Umukristokazi.IZI2 51.3


text:
Dore akamaro gakomeye utari uzi ka Cocombre ku bakobwa_Sobanukirwa
Cocombre ni imwe mu bwoko bw’imboga zifite akamaro gakomeye ku buzima bw’umuntu no ku mubiri w’inyuma muri rusange cyane cyane ku bakobwa birirwa bifuza kugabanya ubunini bwabo bwo mu nda.
Uru ruboga ngo ni rwiza ku ruhu kuko rukize ku bintu bishobora kurwanya kuma k’uruhu ndetse rugatuma n’ibiro bigabanuka ku muntu usanzwe afite byinshi.
Ubushakashatsi bwakorewe muri AmeriKa bwagaragaje ko umuntu ubasha kurya concombre iminota 15 nyuma yo gufata ifunguro, bimufasha kugabanya 10% by’amavuta yose aba yariye mu bindi biryo.
Kubera ko uru ruboga rukungahaye ku mazi kandi nta mavuta rufite, ibyo ngo ni bimwe mu bituma rufasha abantu kugabanya ibiro.
Concombre kandi (…)
Uruboga rwa concombre ngo ni rwiza ku ruhu kuko rukize ku bintu bishobora kurwanya kuma k’uruhu ndetse rugatuma n’ibiro bigabanuka ku muntu usanzwe afite byinshi.
Ubushakashatsi bwakorewe muri AmeriKa bwagaragaje ko umuntu ubasha kurya concombre iminota 15 nyuma yo gufata ifunguro, bimufasha kugabanya 10% by’amavuta yose aba yariye mu bindi biryo.
Kubera ko uru ruboga rukungahaye ku mazi kandi nta mavuta rufite, ibyo ngo ni bimwe mu bituma rufasha abantu kugabanya ibiro.
Concombre kandi ngo igira uruhare mu byishimo by’umuntu bya buri munsi. Uru ruboga rurimo amoko menshi ariko urukunda kwigaragaza cyane ni urufite ibara ry’icyatsi.
Kuri garama 100 za concombre habonekamo amazi angana na 96%,hakabonekamo isukari ingana na garama 1,9 naho karisiyumu ingana na mg18 kandi hanabonekamo kandi vitamine B9.
Nk’uko bitangazwa n’ikinyamakuru « Le point », uruboga rwa concombre rufite inkomoko mu gihugu cy’u Buhindi bw’amajyaruguru, rukaba rwaratangiye guhingwa hashize imyaka 3000 muri Asiya y’Uburengerazuba.
Nyuma rwageze mu Bushinwa ndetse no mu bihugu by’Abarabu runakwirakwira hirya no hino ku isi ari nako rwageze mu Rwanda.
Source:umuganga.com


text:
Burera: Ambasaderi wa Israel mu Rwanda yoroje inka imiryango 20
Abaturage bo mu miryango 20 itishoboye, bo muri imwe mu Mirenge igize Akarere ka Burera, barahamya ko kuba borojwe inka, ari imbarutso yo kwikura mu bukene bwari bumaze igihe bwarabadindije, ubu bakaba bagiye kwihutana n’abandi mu iterambere.
Ibi, babigarutseho ku kane tariki 18 Kanama 2022, ubwo bari bamaze gushyikirizwa inka, borojwe na Ambasaderi w’Igihugu cya Israel mu Rwanda, Ron Adam, muri gahunda yo gushyigikira Girinka Munyarwanda.
Nyiragasigwa Winifrida, umubyeyi wo mu Murenge wa Rusarabuye, worojwe inka ndetse n’iyayo iheruka kubyara; yemeza ko zigiye kumuhindurira imibereho.
Yagize ati “Nari umukene ruharwa! Ku buryo no kubona ibiribwa ngaburira abana byari ikibazo. Kunywa amata byo byari nk’imbonekarimwe kuko n’umwaka washoboraga gushira mu rugo nta n’umuntu usomyeho na rimwe. Kuva navuka sinari nakoroye habe n’itungo na rimwe, habe n’inkoko cyangwa intama byibura. None dore ngize amahirwe norojwe izi nka zombi. Byanteye ibyishimo bidasanzwe, ubu nanjye ngiye kujya nywa amata nyasangire n’abana banjye. Ifumbire y’akarima kamwe mfite, ntizongera kubura, ibi ni igihamya cy’uko nitandukanyije n’ubukene burundu!”
Abandi bagenzi be borojwe inka, barahamya ko bagiye kurushaho kuzifata neza kugira ngo zizororoke boroze na bagenzi babo.
Umwe muri bo yagize ati “Ubuzima bwanjye bwari hasi, ndi umukene ukabije, utagira akambaro. Kwishyurira abana minerivale byo byari nk’inzozi. None ubwo norojwe iyi nka, hehe n’ubukene. Ubu ngiye gushishikazwa no kuyibungabunga, nyifate neza, njye nyigirira isuku kandi nyigaburire, ku buryo izororoka bidatinze nanjye nkoroza abakiri inyuma yanjye”.
Ambasaderi Ron Adam, avuga ko u Rwanda na Israel bifitanye umubano mwiza kandi wihariye. Iki gikorwa kikaba ari kimwe mu bishimangira urugendo rw’ubufatanye bw’ibihugu byombi, by’umwihariko no gushyigikira gahunda ya Girinka Munyarwanda, yatangijwe na Nyakubahwa Perezida wa Repubulika y’u Rwanda, Paul Kagame.
Yagize ati “Koroza imiryango itishoboye, biri mu rwego rwo gushyigikira igitekerezo cyiza cya Perezida Paul Kagame, cyo gukura abaturage mu bukene, binyuze mu nzira yo kuboroza inka. Ni impano nizeye ko zizatanga umusaruro ufatika kandi mu buryo burambye. Natwe nk’igihugu cya Israel, twifuje gushyigikira icyo gitekerezo, duhereye ku Turere bigaragara ko dufite umubare munini w’abatishoboye. Ni n’ibikorwa tuzakomeza gushyishikarira, kuko twifuza kubona abana banywa amata, kimwe n’abandi bo mu miryango yabo; tukifuza kandi kona imiryango yihagije mu biribwa kandi abayigize bafite ubuzima bwiza”.
Inka 20 zorojwe imiryango itishoboye yo mu Mirenge ya Cyeru, Rusarabuye na Nemba mu Karere ka Burera. Ziyongera ku zindi 60, zorojwe imiryango yo mu Turere twa Rulindo, Nyamasheke na Gisagara mu bihe bishize.
Umuyobozi w’Akarere ka Burera, Uwanyirigira Marie Chantal, yishimiye umuhate w’igihugu cya Israel mu kugabanya ibipimo by’imirire mibi n’igwingira mu bana, no guhashya ubukene mu miryango.
Yagize ati “Kuba aba baturage borojwe izi nka, bije kunganira gahunda twihaye ya buri mwaka, yo koroza abatishoboye. Icyo twifuza kuri aba baturage bakomeje korozwa, ni uko bazifata neza, kugira ngo bazabone uko boroza n’abandi. Intego ni ukugira ngo tugabanye umubare w’abafite ibibazo by’imirire mibi n’igwingira mu miryango, kandi iki gikorwa igihugu cya Israel kidukoreye uyu munsi, cyo kiraduha icyizere ntakuka, cyo gukomeza kuzamura umubano dufitanye, cyane cyane mu bireba no kwihutisha gahunda zikura abaturage mu bukene”.
Mu Karere ka Burera ubu, habarurwa inka zisaga ibihumbi 44. Izigera ibihumbi 18 zikaba ari izo abaturage borojwe muri gahunda ya Girinka Munyarwanda.


text:
Abashakashatsi bo mu Bwongereza bagaragaje ko imbwa zatojwe neza, zishobora kwifashishwa mu kumenya umuntu urwaye malariya, zihunahunnye amasogisi yambawe n’uyirwaye.
Ni umushinga ugitangira ariko abawukoraho, bizera ko ushobora kuzagira akamaro mu gupima iyo ndwara mu buryo bwihuse, cyane ko ikomeje guhitana ubuzima bw’abantu hafi 500,000 buri mwaka hirya no hino ku isi.
Profeseri Steve Lindsay , umuyobozi w’ishami ry’ubumenyi bw’ibinyabuzima muri Kaminuza ya Durham yo mu Bwongereza yagize ati “Nubwo ubushakashatsi bwacu bukiri mu ntangiriro, twerekanye ko imbwa zatojwe, zishobora kumenya umuntu ufite malariya mu mubiri we, zihunahunnye umwaka we kandi bikaba byizewe”.
Ubwo bushakashatsi bwakozwe na Kaminuza ya Durham, bwatewe inkunga na Fondation ya Bill na Melinda Gates, hatozwa imbwa zakoreshejwe mu igerageza muri Gambia nk’ahantu hakunda kuba malariya. Hakusanyijwe amasogisi y’abana 175 bafite hagati y’imyaka 5 na 14, 30 muri bo, byagaragaye ko bari bafite malariya, mu gihe 145 nta malariya bari bafite.
ibiro ntaramakuru by’abashinwa xinhuanet bivuga ko ubu bushakashatsi bugaragaza ko kwifashisha imbwa zihunahuna malariya, ari bumwe mu buryo bwihuse bwakwifashishwa mu kurwanya iyo ndwara, cyane cyane mu gihe hari abayifite ariko batagaragaza ibimenyetso.
Imbwa zifite ubushobozi buhambaye bwo guhunahuna, zikamenya umuntu ufite malariya ariko ntizamenya neza aho yaturutse cyangwa icyayiteye. Ikindi abashakashatsi bagaragaza, ni uko imbwa zishobora kumenya urwaye kanseri zihunahunnye inkari ze cyangwa umwuka we.
Ibyo ntibikorwa n’imbwa izo ari zo zose, kuko ngo bikorwa n’imbwa zabitojwe gusa. Isuzuma ryakozwe ryagaragaje ko ibisubizo byatanzwe n’imbwa byizewe ku kigero cya 70% ku bipimo by’abantu bafite malariya, mu gihe byizewe kugeza ku kigero cya 90% ku bipimo by’abatayifite.


text: Uwo munsi Yezu ava imuhira, maze yicara ku nkombe y’inyanja. Abantu benshi bamuteranira iruhande, bituma ajya kwicara mu bwato, naho rubanda rwose ruhagaze ku nkombe. Ababwirira byinshi mu migani, ati «Umubibyi yavuye iwe ajya kubiba. Nuko igihe abiba, imbuto zimwe zigwa iruhande rw’inzira, inyoni ziraza zirazirya. Izindi zigwa mu rubuye, ntizahasanga igitaka cyinshi, nuko zimera vuba, kuko igitaka cyari gike; izuba rivuye zirashya, ziruma, kuko zitari zifite imizi. Izindi zigwa mu mahwa, amahwa arakura, nuko arazipfukirana. Izindi zigwa mu gitaka cyiza, nuko zera imbuto, imwe ijana, indi mirongo itandatu, indi mirongo itatu. Ufite amatwi, niyumve!»


text:
INAMA ZIGIRWA ITORERO - IGITABO CYA 2- Contents
-
- Ingeso zikwiriye kuranga umugore uzashaka
- Ingeso zikwiriye kuranga umugabo uzashaka
- Kwemera ingeso ziboneye
- Urukundo ni impano nziza ituruka kuri Yesu
- Gusenga no kwiga Bibiliya bitera umuntu guhitamo igikwiriye
- Inama ituruka ku babyeyi bubaha Imana
- Imiburo ibwirwa abagamije gushyingirwa
- Ingeso idakwiriye
-
-
-
-
-
-
-
-
-
-
-
-
-
- IGICE CYA 32: INDIRIMBO
-
-
-
-
- Ababyeyi bukwiriye kumvikana
- Akaga ko kurerana ubukana bwinshi cyane
- Gukundira abana gukurira mu bujiji ni icyaha
- Ububi bw ‘ubunebwe
- Babyeyi nimuyobore abana banyu kuri Kristo
- Ntimukirengagize iby ‘ubwenge bukennye
- Ntihakagire ubwo uhana umwana urakaye
- Akamaro ko kuba umunyakuri ku bana
- Akamaro ko gukuza ingeso
- Ibyambayeho mu mirerere y'abana banjye
- Ababyeyi bakeneye kuyoborwa n’Imana biruseho
- Mubigishe kubaha n'ikinyabupfura
-
- Inshingano y'itorero
- Ubufashu bwiza bw’amashuri yacu
- Abigisha bayoborwa n ‘Imana
- Imico v ‘uni wigisha tv ‘ishuri
- Uruhare rwa Bibiliya mu burezi bwa Gikristo
- Akaga ko kohereza abana mu ishuri bakiri bato
- Agaciro ko kwigisha iby'imirimo yo gutunga abantu mu mibereho yabo
- Icyubahiro cyo gukora
- Ururimi kavukire ntirukwiriye kwirengagizwa
- Ibitabo byanditswe n’abatagira icyo bemera byangwa n’Imana
- Amaherezo y’uburezi bwa Gikristo
- Ishingano y’umwigishwa yo gutera ishuri rye gushikama
-
- IGICE CYA 39: AKAMARO K’ISUKU
-
-
-
- Results
- Related
- Featured
- Weighted Relevancy
- Content Sequence
- Relevancy
- Earliest First
- Latest First
Ibirimbisha inzu bikwiriye kuba ibyoroheje kandi bitari iby’igiciro kinini
Murimbishishe inzu yanyu ibintu bisanzwe byoroheje, ibintu bishobora gufatwa mu ntoke, bishobora gusukurwa bitaruhanyije, kandi bishobora kubonerwa ibibisimbura bidatwaye amafaranga menshi. Nimwimenyereza isuku, muzatuma urugo rwa gikene ruba urugo runezeza kandi rwakira abashyitsi, niba urukundo no kunyurwa birubamo.IZI2 59.1
Umunezero ntupfa kuzanwa n’ibintu by’umurimbo byo mu nzu gusa. Urugo rwa gikene ariko rukababwamo n’abantu bafite gahunda, ni rwo ruba urugo rufite umunezero uruseho. Gutera abana kunyurwa no kunezerwa mu rugo rwabo ntibiterwa no kugira ibintu byinshi by’igiciro n’ibyo kurimbisha bihambaye, ahubwo igikwiriye ni uko ababyeyi babakunda kandi bakabitaho.IZI2 59.2
Mutegekwa n’Imana kuba ibyitegererezo byo gutungana mu rugo rwanyu. Mwibuke yuko nta mivurungano iba mu ijuru kandi yuko urugo rwanyu rukwiriye kuba ijuru ryo mu isi. Mwibuke yuko guhera ubu ngubu ni mukora utuntu dutoya dukwiriye gukorwa mu rugo rwanyu mubikiranutsemo, muzaba mubaye abakozi bakorana n’Imana, basohoza ingeso za Gikristo.IZI2 59.3
Babyeyi, mwibuke yuko mukorera guhesha abana banyu agakiza. Niba ingeso zanyu zitunganye, niba mugaragaza isuku na gahunda, ubwiza no gukiranuka, mwejejwe umutima n’umubiri n’umwuka, muba mwemeye amagambo y’Umucunguzi yavuze ati: “Muri umucyo w’isi.”IZI2 59.4
’’Mutangire hakiri kare kwigisha abana gufata nezaimyambaro yabo mubaha ahantu ho kubika ibintu byabo, kandi mubigishe kuzinga akantu kose neza no kugashyira ahantu hako. Niba mutabasha kubona akabati k’imyenda kabigenewe, mukoreshe akabati mu mbaho z’amasanduku atwarwamo ibintu, mugakingishe imyenda ifite amabara meza. Uyu murimo wo kwigisha iby’isuku na gahunda uzatwara umwanya muto buri munsi, ariko mu bihe bizaza bizagirira abana banyu akamaro, bitume namwe mubona igihe mukoreramo ibindi. 1AH 131-155; IZI2 59.5
Ababyeyi bamwe bareka abana babo ngo bangize ibintu, bagakinisha ibintu batemerewe gukoraho. Abana bakwiriye kwigishwa yuko badakwiriye gukoresha ibintu by’abandi. Bakwiriye kwiga kwitondera amategeko yo kuba imbonera, kugira ngo bibafashe kandi bitere umunezero abo mu rugo. Abana ntibazanezerwa biruseho mu gihe bemerewe gukoresha ikintu cyose babonye. Iyo batigishijwe kwitonda, bakura baba babi, bafite ingeso zo kwangiza ibintu. Ntimugahe abana ibintu byo gukinisha bimeneka ubusa. Gukora ibyo ni ukubigisha icyigisho cyo kwangiza. Mujye mubaha ibintu bikeya bikomeye kandi bizarama. Izi nama muhawe, nubwo zagaragara ko ari izoroheje, zifite umumaro cyane mu byo kwigisha umwana. 2 CG 110, 111; 101-102.IZI2 60.1


text:
Mu gushaka ibisubizo bitandukanye byo guhangana n’ikibazo cy’abana bajya mu muhanda Caritas Kigali isanga gahunda yo guteganya imbyaro ari imwe munzira yo gukemura iki kibazo.
Padiri Twizeyumuremyi Donatien umuyobozi wa Caritas Kigali yasabye ababyeyi bafite abana banyuze mu buzima bwo mu muhanda ndetse bakagororerwa mu kigo cy’Abadacogora n’Intwari ndetse n’abandi babyeyi bose ko bagomba guteganya imbyaro ubwo bagiranaga inama tariki ya 27/11/2018 ko bagomba kumenya “ guteganya imbyaro” kugirango birinde ikibazo cyo kubyara abo badashoboye kurera.
Impamvu yabasabye guteganya imbyaro nuko zimwe mu mpamvu abana batanga inyinshi zituruka ku nshingano ababyeyi babo baba batubahirije zo kubarera bigatuma batabasha kubabonera ibibatunga.
Ati “ mwa babyeyi mwe ninde mubyukuri wabasha kubona ibitunga aban 6 kandi nta bushobozi mufite, birabasaba gutekereza no kwita kuri gahunda yo guteganya imbyaro”.
Iyi gahunda icyo izafasha ababyeyi nukubyara abana bake bashoboye kurera ndetse PAdiri Twizeyumuremeyi we asanga igihe umubyeyi ataragira ubushobozi bwo kurera umwana umwe yagombye kuba aretse ku mubyara.
Mutegarugori Angerique afite abana 6 mu buhamya atanga bwatumye umwana we ajya kuba inzererezi mu muhanda nukubera ubushobozi buke bwo kubarera no kubabonera ibibatunga.
Yemera ko kubyara abana umuntu adafitiye ubushobozi bwo kurera ari ikibazo gikomeye kuko usanga abenshi atababonera ubushobozi bwo kubatunga.
Ati “ nubwo nabonye inkunga nahawe n’ikigo cy’Abadacogora n’Intwari nkabasha gukora nkivana mu bukene ntabwo byari byoroshye gukomeza kurerea abana 6 jyenyine kandi nta mikoro mfite”.
Muri gahunda y’ikigo cy’Abadacogora n’Intwari bafite harimo n’uburyo bwo kwigisha imiryango kumenya guteganya imbyaro mu buryo bwa kamere kugirango ababyeyi badakomeza kubyara abana badashoboye kurera.


text:
Par:Alexander Kabashoga
Abanyarwanda basa n’aho bemeye kwimenyereza ubwicanyi bwa Kagame kubera igitinyiro ahabwa n’uburiganya bw’ ingoma
Kuva Kagame yatangira kuyobora Inkotanyi, akicisha bagenzi be bo mu ngabo za RPF bashoboraga kumutera icyugazi, yagaragaje ko icyitegererezo cye cya mbere muli politike ari Rwabugiri. Uretse na Kagame wenyine, haba FPR yose ndetse no kuva kera ku bitero by’ Inyenzi (ingangurarugo…), impunzi z’abatutsi zateye u Rwanda zigaragaza ko zishaka kugarura ingoma ya cyami (ubu zikaba zarabigezeho zikimika umwami w’intambara Kigeri wa 6), intego yazo ikaba yari ukwimika umwami uteye igitinyiro cyagereranywa n’icya Sezisoni, alias Rwabugiri wahoraga mu ntambara z’urudaca, akica icyo akeka ko cyamubogamira cyose.
Kuba Kagame yica cyangwa akicisha umututsi n’umuhutu ashatse wese nk’uko Rwabugiri yabigenzaga, si imbaraga n’igihagararo aba abarusha, ahubwo ni igitinyiro n’ ubudahangarwa avana ku buriganya bw’ ingoma.
Kuva acyicaye kuri iyo ngoma rero, nta kizamubuza guhotora abatutsi bamubangamiye n’abahutu batamushimishije, kuko bigaragara ko amatwara ya Rwabugiri ari yo amumurikira.
Uburiganya bw’ingoma
Igitangaje ni uko muri iyi minsi ingabo za Kagame zifatanyije n’iza Kabila mu kurimbura abahutu baba muri Kivu n’ abatutsi i Kigali, abantu benshi, baracyahugiye mu mpaka z’ibyerekeye ihindurwa ry’ ingingo y’101 y’ itegeko umwami Kagame yishyiriyeho. Bamwe ngo ntashobora kurihindura, abandi ngo hari izindi ngingo zimwemerera kurihindura, nk’ aho Kagame ari umuntu ushishikajwe no kumenya ibyo amategeko amwemerera n’ ibyo atamwemerera. Ibyo ni ukwiyibagiza nkana ko umwami Kagame akora icyo ashaka muri kariya gahugu ke yigarurije ku ruhembe rw’umuheto.
Biteye inkeke cyane rero kubona abanyarwanda benshi, harimo n’abanyabwenge b’ukuri ndetse n’ababyitirirwa, barangazwa n’impaka z’ingingo z’amategeko mu gihe abantu bapfa, nk’aho haba hakiri umuntu waba utarasobanukirwa uburyo Kagame akora. Kagame amaze imyaka hafi 25 yica akarimbura abatutsi n’abahutu, hatagira umuntu n’umwe ushobora kumukoma imbere. Kurangazwa n’impaka z’ihindurwa ry’amategeko Kagame ubwe yishyiriyeho rero ni nko gusiga abana n’impyisi ugasinzira.
Ikindi giteye inkeke ni uko abenshi mu batutsi, (ndetse barimo n’ abiciwe ababo n’inkoramaraso za Kagame) bacyibwira ko ubwicanyi bwa Kagame bo ntacyo bubatwaye, kuko bizwi hose ko yibasira cyane cyane abahutu. Nyamara, niba hari n’abatarashatse kubibona hakiri kare ko Kagame ari umwami w’intambara ufatira urugero kuri Kigeri IV Rwabugiri, ubwicanyi n’umujinya ahorana byagombye kuba bitangiye kugaragariza buri wese ko ingoma ye irimbura abamuteye icyugazi bose, ahereye cyane cyane ku bamuri iruhande ngo badatuma ingoma ye ihungabana.
Iyo Kagame arimbura abahutu nk’uko arimo abigenza muri Kivu ubu nandika, abatutsi n’abahutu benshi barinumira nk’ aho ari ibintu bikwiye kumenyererwa, bikihanganirwa. No ku ngoma ya Rwabugiri ahubwo batangazwaga no kumva hashize ibyumeru bibiri nta muntu watanwze i bwami ngo yicwe urw’ agashinyaguro. Iyo yiraye muri bamwe mu batutsi yikanze ko bamuteye icyugazi, abanyarwanda ni bwo bashiduka igihe gito bati « batutsi nidukanguke Kagame ni umwicanyi ». Abenshi muribuka inyandiko Dr. Theogene Rudasingwa yigeze gusohora muri 2013 igira iti« ABATUTSI DUHUMUKE NAHO UBUNDI KAGAME AGIYE KUTUMARISHA! ». Mu kiganiro yagiranye n’ikondera.info avuga ku rupfu rwa muramu we Rwigara, umuririmbyi Ben Rutabana na we yagize ati « urupfu rwa Rwigara rwagombye guhumura abatutsi ».
Igitangaje rero ni uko abantu bumva izo mpuruza ukagira ngo bagiye gukanguka, ariko na bwo hashira iminsi mike, bose bakongera kwisubirira mu migono, ngo amatora adafifitse, ngo amategekonshinga, ngo iterambere, ngo ubworoherane, ngo imishyikirano, ngo urubuga rwa politiki.
Abatabona ko Kagame arimbura abatutsi n’ abahutu ku rugero rwa Kigeri IV Rwabugiri ni abadashaka kubibona
Yaba Rudasingwa, yaba Rutabana, bombi basobanuye ku buryo buhagije uko ingoma ya RPF itica abahutu gusa, ko n’ abatutsi benshi yabarimbuye. Abo Ben Rutabana abwira rero ni abakomeje gusinzira kandi Rudasingwa nta ko atagize ngo abumvishe ko kuba ari abatutsi bitababera urukingo ku bwicanyi bw’ ingoma ya RPF n’umwami wayo w’ ubwicanyi n’ intambara, Kigeri VI Kagame.
Njye rero ndavuga nti abahumye n’ abasinziriye bibwira ko ingoma ya Kigeri yica abahutu gusa ni abadashaka kureba, kuko kuva kera na kare ingoma ya cyami nta gihe itibasiye abatutsi ikabica ku bwinshi, n’abahutu bo yabicanaga ubugome n’agasuzuguro ndetse n’abo itishe ikanabanena. Kandi umugani w’Abadage, ngo udashaka kubona kumwambika amataratara ni uguta inyuma ya Huye (Wer nicht sehen will, dem hilft keine Brille).
Ushaka kumenya kamere y’ ubutegetsi bw’ Inkotanyi ni ngombwa ko abanza agasobanukirwa aho ziyemeje kuvana icyitegererezo kiranga imikorere n’amatwara yazo. Ku bantu bazi amateka y’u Rwanda kandi, ni bake bashidikanya ko ingoma ya Kagame n’Inkotanyi ze ifata icyitegererezo ku ngoma ya Kigeri IV Rwabugiri wavutse ari Sezisoni mwene Nkoronko. Uretse no mu mikorere n’amatwara, hari kandi byinshi mu mazina n’inyito bigaragarira umuntu wese ushaka kureba, ingoma ya Kagame yigana iya Rwabugiri, haba mu gushoza intambara za buri kanya, haba mu kwica abatutsi no gukandamiza abahutu.
Kuba ingoma ya Kagame ari ingoma ya cyami byo ndakeka ari bake bakibishidikanyaho, cyane cyane nyuma y’ aho abwiriye abagaragu be mu mwiherero ko bose ari ba ‘Ntakavuro’. Nta muntu wakangara abatware b’u Rwanda kariya kageni atiyumvamo ko we ari umwami nyir’u Rwanda. Birazwi ko Inyenzi-Nkotanyi zimitse ubu butegetsi zitahwemye kugaragaza ko zirwanira kugarura ingoma ya cyami, ariko ikaba ya yindi yicisha ubukana, nk’ uko ibimenyetso mu nyito zihaye bigusha kuri Rwabugiri uzwiho kuba yararanzwe no kurimbura uwamutera icyugazi wese:
Icya mbere mu nyito ni uko ingabo za LUNARI zateye u Rwanda kuva muri 1962 kugeza muri 1967 ziyiseInyenzi. Mu by’ ukuri, iryo zina ryari ihinamagambo rivuga « Ingangurarugo ziyemeje kuba ingenzi ». Nk’uko amateka abitwibutsa, Ingangurarugo, zari umutwe w’ingabo bwite zarindaga Rwabugiri (garde prétorienne).
Icya kabiri, cyo gisa n’ aho kidakenewe ibisobanuro ni uko zijya kongera gutera u Rwanda muri 1990, noneho zaje zitwa Inkotanyi, bikaba bizwi hose ko « Inkotanyi cyaneee » ari izina ry’imyato rya Rwabugiri. Ni ukuvuga ko « Inyenzi », ari zo zaje kuba « Inkotanyi », muri iyo myaka yose icyitegererezo gikomeye zikuraho amatwara nta kindi kitari Rwabugiri, umwami waranzwe n’ubugome n’ubwicanyi bukabije, bwarimbuye abatutsi bugahekura abahutu nk’ uko ingero zikurikira zo mu mateka y’uwo mwami zibyerekana :
Kubera intambara Rwabugiri yahoraga ashoza mu baturanyi bose (nk’uko Kagame na we adahwema kuzishoza) imiryango myinshi y’abatutsi yari yarashize, nk’uko Padiri Pagès (umwe mu banditsi ba mbere b’amateka banditse ku by’ ingoma ya cyami yo mu Rwanda) abisobanura agira ati: « Hari ingero zitangwa z’imiryango abantu bayo hafi ya bose bagiye bicwa mu ntambara z’urudaca, ku buryo ababyeyi bahoraga mu miborogo bikoma izo ntambara zabamariraga abagabo zikabahekura n’abana » ( Pagès, 1933 : Un royaume Hamite au centre de l’Afrique, p. 178).
Rwabugiri yari umuntu ugira umujinya cyane, urakara vuba kandi akabangukirwa no kwica. Ubuzima bw’ umuntu nta cyo bwari bumubwiye ariko ukuri kutavuguruzwa ni uko abenshi mu bagwaga muri ubwo bwicanyi bwe cyane cyane ari abatutsi babaga bamwegereye. Abahutu, uretse abaherekezaga ingabo mu bitero, abamugenderaga kure ntibagiraga aho hahurira n’ ubwo bwicanyi bwe (p.179). N’abahutu babaga barayobotse ingoma bakingira inkomamashyi bakamenya umwanya wabo udasagarira ingoma ye, nta cyo Rwabuguri yabatwaraga (mwirebere uko Kagame afata ba Rucagu, Habumuremyi, Bizimana, Murekezi na ba Mukantabana), ariko abatutsi babaga bari ibyegera bye bya hafi kubera imyanya y’ ubutware babaga bafite bamuhoraga iruhande bamukeza, bityo yagira uburakari akaba ari bo yiraramo (op. cit., p. 179). Ibyo byatumaga abatware bakuru bamutinya cyane, kuko yarakazwaga n’akantu gato ntazuyaze kumena amaraso. Ni uko abatware bakuru benshi bashize bishwe ku kagambane, bagatangwa akenshi barezwe ibinyoma bakicwa nta rubanza rubaye ngo biregure.
Sezisoni mwene Nkoronko wiyise Rwabugiri
Ni kuri ubwo buryo Rwampembwe yajugunywe mu rwobo rwa Bayanga (mu Bugesera), Byezimbere Rwabugiri amwahuranya inkota i Gashora, Kabaka, se wa Muyogoma yicirwa i Nyagasozi, naho Muhumuza wari umutware w’ Abagwabiro bo mu Bugoyi, yicwa aboshywe ajugunywa ku rutare rwa Nkuli ruri hafi yo mu Rwankeri. Ubwo bwicanyi bwa buri kanya bwari bwaramenyerewe ku buryo mbere y’umwaduko w’abazungu, ngo nta cyumeru cyashiraga i bwami hadatanzwe umuntu ngo yicwe mu gashinyaguro amenewe amaraso. Iyo hashiraga nk’ibyumweru birenze bitatu nta muntu wishwe, ibyo byafatwaga nk’ ikintu kidasanzwe, ku buryo abantu bagendaga bavuga mu gihugu hose ngo « ni ubuhoro i bwami» (uko byanditswe na, Padiri Pagès, 1933 : p.377).
Ndetse n’abo mu muryango w’i bwami ntiyabareberaga izuba kuko yagiraga ishyari cyane, ntiyemere ko hagira undi muntu abantu bakwishimira cyangwa ngo bamutangarire (ibyo nta muntu bibibutsa?) : Uko ni ko Gacinya (umwuzukuru wa Gagindiro) yishwe, kubera ko bavugaga ko afite abana beza kandi nawe akagira uburanga butuma abantu bamukunda. Ibyo byateye Rwabugiri ishyari rikomeye, maze umunsi umwe Gacinya amugeze imbere amucumita inkoni mu gituza hanyuma aza kwicwa n’icyo gisebe cyarabaye umufunzo.
Abavandimwe ba Rwabugiri, Nyamwesa na Nyamahe na bo ubwabo kuba bava inda imwe na we ntibyamubujije kubohereza kwa Nyamuzinda: Ngo yumvise abantu bavuga ko na bo bashobora kugirwa abami ahita abanogoramo amaso. Naho Nyambibi, umugore we, ngo yamubonye akoresha inzaratsi agira ngo Rwabugiri amukunde, aho kumukunda amukubita inkota. Na Sangano wo mu Bwishaza wari warahaye uwo mugore izo nzaratsi yoherezwa inzira imwe n’uwo yazihaye. Giharamagara, Bihire ndetse na Nkoronko (se wamureze) barishwe bakekwaho ubugambanyi mu rupfu rwa Murorunkwere, wahoze ari umugore wa Nkoronko mbere y’uko aba umugabekazi). Rwatambuga, umutware w’Abashakamba, we bamubaze areba kugeza igihe ashiriyemo umwuka. Abandi bagore ba Rwabugiri na bo byababereye umwaku : Nyiraburunga ( nyina wa Rutarindwa, Baryinyonza na Karara) ndetse na murumuna we Nyiramaroba (nyina wa Kamarashavu) na bo Rwabugiri yarabicishije( abaziza ko ngo batamugaragarije ko nyina Murorunkwere adatwite inda y’ umuhutu Serutenganya). Naho Katebera mwene Nkundiye, akaba umwuzukuru wa Kabego, Rwabugiri ubwe ngo ni we wamwinigiye kandi (uwo Katebera) yari yaraje kumuhakwaho nyuma y’uko (Rwabugiri) yishe se na sekuru.
Muri izi ngero ntanze, nahisemo kwibanda ku batutsi barimbuwe ngira ngo nibutse ko ingoma Inkotanyi zigenderaho nta gihe itishe abatutsi ariko umubare w’abahutu n’abanyamahanga Sezisoni yishe cyangwa akicisha na wo ni munini cyane (Uwashaka kumenye urutonde rw’abazwi yasoma mu gitabo cya Pagès ndetse n’icya Mgr Alexis Kagame).
Uku kwiyibutsa amateka byari bigamije kwibutsa abibwiraga ko ingoma y’abatutsi itica abatutsi, ko gusinzira kutatewe no kubura ibimenyetso ahubwo ko ari ukubyirengagiza. Abakeka ko ibyo Kagame yakoreye ba Kabera na ba Karegeya ari ibyadukiriye, bibuke ko haba Inyenzi (Ingangurarugo), haba Inkotanyi, zabaciriye amarenga zigaragaza ko ziyemeje kugendera ku matwara y’umwicanyi Rwabugiri utarigeze na rimwe azuyaza kurimbura abatutsi.
Umwanzuro
Ingoma ya Kagame, kimwe n’iya Rwabugiri ifatiraho urugero nta gihe itarimbuye abatutsi bashoboraga kumutera icyugazi. Ibyo kandi Shebuja wa karinga abishobora kubera igitinyiro ahabwa n’ubutiriganya bw’ ingoma. Niba hari abatarashatse kubibona, nk’uko Rudasingwa yabyanditse na Rutabana akabivuga, nibakomeza kwirengagiza ibimenyetso bigaragara, bazaba bakina n’urupfu rubagera amajanja. Kwanga gukina n’urupfu ni ukwiyemeza kwigobotora ubutiriganya bw’ ingoma, kuko kagame wenyine nta butwari cyangwa ubumanzi arusha abandi batutsi n’abahutu.
N’ubwo rero mu mujinya we n’urwango rwinshi Kagame ubu agamije kurimbura abahutu mu Rwanda no muri Kivu, imiryango y’abatutsi ishobora na yo kuzarimbuka nko ku gihe cya Rwabugiri nibahugira mu gukeza ingoma bita ko ngo ari iyabo. Naho kurangazwa n’impaka zerekeranye no guhindura itegeko Kagame ubwe yishyiriyeho na byo ni ukwiyibagiza ko ingoma y’umwami w’intambara idashishikajwe n’ibyanditswe mu bitabo kandi yariyemeje gukora uko ibyumva nka Kalinga ya Rwabugiri. Birazwi ko umututsi cyangwa umuhutu uzayibangamira wese itazazuyaza kumuboha akandoyi ikohereza muri Rweru.
Baca umugani mu kinyarwanda ngo akaboko kafashe ingoma ntikarekura kadaciwe. Aho kuguma muri izo mpaka z’itegekonshinga rero, abahutu n’abatutsi aho bava bakagera (baba abari mu Rwanda cyangwa hanze yarwo), bari bakwiye kwiyibutsa ko igitinyiro cya Kagame kitava ku butwari cyangwa ubwenge budasanzwe afite ahubwo gishingiye ku buriganya bw’ingoma. Bityo bakiyemeza kujya ingamba zo kuvana uwo Sezisoni mushya kuri iyo ntebe ya Shebuja wa Kalinga nshya (constitution) atari yabarimbura, kuko we agambiriye kubacamo igikuba gikomeye kugira ngo bahore mu bwoba, bamuramye, yice uwo ashatse, nduzi ko nta we azakiza. Abami baranzwe n’ubwicanyi kurusha abandi, ari bo Ruganzu II (wadukanye Kalinga avuye i Karagwe) na Kigeri IV Rwabugiri, uko ingoma zabo zarangiye birazwi. Uyu wundi Kigeri VI waje yiyemeje kurusha ubwicanyi abo bakurambere be, mumenye ko atari inyuguti zo mu bitabo yiyandikishirije zizamuvana ku ngoma.
Père Pagès (1933). Un royaume Hamite au centre de l’Afrique. Institut Royal Colonial Belge.


text:
Topic outline
NKUNDA KUJYA KU ISHURI
Benitha ubwo yajyaga mu mihango bwa mbere, nta bikoresho by’isuku yabonaga kuko yabanje kubihisha mama we. Kujya mu mihango ndetse no kuribwa mu nda byatumaga asiba ishuri bikamuviramo gutsindwa.
Inshuti ye yaje kumubwira ko na we yajyaga aribwa ari mu mihango, ariko yakora siporo, bikagabanuka. Burya ngo kubera ubushyuhe umuntu agira muri siporo bituma imitsi izibuka, bityo amaraso akihuta, ububabare bukagabanuka. Benitha yarabigerageje birakunda. Yahereye ubwo akunda kujya ku ishuri, dore ko hamufashije kumenya, no gukemura ikibazo yari afite.
Nyuma y’inkuru ya Benitha, twabwira ba Ni Nyampinga bose ko mu gihe waba uri guhura n’imbogamizi zikakubuza kwitabira ishuri buri gihe, uge uzirikana ko ari byiza gusaba ubufasha ababyeyi bawe, abarimu bawe cyangwa undi muntu mukuru wizeye.
Nawe fata akanya wibaze unasubize iki kibazo: Ese ni iki ukora kugira ngo urenge imbogamizi zishobora gutuma utitabira ishuri buri munsi? Twandikire ku 1019. Ushobora ariko no kwandika ingamba zawe muri ka gakayi k’amabanga yawe.
Inkuru ya Benitha yatumye twibaza cyane ku kintu umwana w’umwangavu yakora ngo imihango itabangamira imyigire ye. Dore zimwe mu nama z’icyo wakora kugira ngo imihango itabangamira imyigire yawe:
- Saba ababyeyi bawe kotegisi (cotex).
- Mu gihe uri mu mihango ukagira uburibwe mu nda, umutwe n’ahandi, uzamenye ko atari uburwayi, bigenda bishira uko iminsi ihita, ntusibe ishuri.
- Uge uzirikana kugira isuku (karaba kandi uhindure umwenda w’imbere na kotegisi, byibura kabiri ku munsi) kugira ngo utiyanduza, ukaba wagira isoni.
- Kora imyitozo ngororamubiri nko kwiruka, n’izindi wabasha.
- Ushobora kuvugana n’umwarimu wisanzuyeho akakugira inama y’icyo wakora.
- Panga neza uko wikorera isuku.
- Saba ababyeyi bawe kotegisi (cotex).
ZIPLINE
Ni Nyampinga: None se ni iki cyaguteye gukomeza gukurikira ikoranabuhanga kugeza uyu munsi?


text:
Umuganura 2022: Menya umusaruro weze mu Karere ka Nyagatare n’intego kihaye
Ubwo hizihizwaga umunsi w’Umuganura mu Karere ka Nyagatare, ubuyobozi bw’aka karere bwagaragaje umusaruro wagezweho urimo kugemura litiro zirenga miliyoni 22 z’amata, n’intego bwihaye mu rwego rwo kuwongera.
Ni umunsi wizihijwe ku wa Gatanu tariki 05 Kanama 2022, aho ku rwego rw’Akarere ka Nyagatare wizihirijwe mu Murenge wa Kiyombe, aho abawutuye bifatanyije na Perezida w’Inama Njyanama y’aka karere, Bwana Wilson Kabagamba, ari kumwe n’abandi bayobozi barimo n’Umuyobozi w’Akarere, Bwana Gasana Stephen.
Mu ijambo yagejeje ku bitabiriye Umuganura, nk’ibirori byo kwishimira ibyeze mu Karere ka Nyagatare, Perezida w’Inama Njyanama y’aka karere, Bwana Wilson Kabagamba, yavuze ko Umuganura ari isoko y'ubumwe nk'abanyarwanda, ari nazo mbaraga zabo, ndetse n’intsinzi.
Ati: “Iyo twunze ubumwe ni bwo twishakamo ibisubizo tukanatera imbere. Ubwo twibukijwe kwigira, duharanire ko n'aho bitaratungana dushyira hamwe kugira ngo tubashe kubikemura.”
Yakomeje avuga ko nk'Inama Njyanama, bifuza kumva no gukemura ibibazo abaturage bafite ndetse n'ibikorwa by'iterambere bikagera hose, anabibutsa ko bafatanyije bazagera ku byo bifuza; asoza abashimira ko baje kwifatanya mu kwizihiza umuganura, anabasaba ko iyo gahunda yakomeza n'aho batuye, baganuza abaturanyi.
Ni mu gihe Umuyobozi w’Akarere ka Nyagatare, Bwana Gasana Stephen, yavuze ko Umuganura ari umuco w’abanyarwanda aho abayobora n’abayoborwa bahura bakishimira ibyagezweho ndetse bakanahamya ingamba, ashimira abaturage b’Akarere ka Nyagatare ku bikorwa byo kwiteza imbere no kuzamura ubukungu bw’Igihugu bakoze mu mwaka wa 2021-2022.
Meya Gasana yakomeje avuga ko muri uyu mwaka Akarere kihaye intego yo gufata neza ubutaka no kurwanya isuri, kongera imbaraga mu buhinzi n’ubworozi bugezweho hakoreshwa inyongeramusaruro n'ikoranabuhanga, gutera ibiti birimo n'iby'imbuto ziribwa, ndetse no kongerera agaciro umusaruro.
Muri uyu mwaka, amata yagemuwe ku makusanyirizo ni litiro 22,444,201 naho ku bihingwa byatoranyijwe heze toni 145,858 z'ibigori, toni 42,581 z'ibishyimbo, toni 15,314 z'umuceri, toni 657 za soya, toni 3771 z'imyumbati, hanera kandi toni 210.5 z'ikawa, toni 183 z'urusenda, toni 347 z'imiteja na toni 2,886 z'imbuto ziribwa.


text:
- Kwimakaza ukuri, ubutabera n’ubwiyunge,
- Kubaka ubumwe bw’Abanyarwanda,
- Kwihanganirana, gusangira akababaro,
- kubahana no kwirinda ivangura ry’amoko
- Kugendera ku mategeko n’amahame ya demokarasi,
- Kubahiriza uburenganzira bw’ikiremwamuntu,
- Gukunda igihugu n’umurimo,
- Kurengera umutekano w’abaturage
- Kubana neza n’ibihugu by’abaturanyi,
- Gukorera mu mucyo no kurangiza inshingano,
- Kwita ku burere n’umuco mboneragihugu
Muvoma Nyarwanda Iharanira Impinduka muri Demokarasi – MRCD.
- itangaje ishikamye ko Abanyarwanda bakeneye kubaho mu cyubahiro cyagenewe ikiremwa-muntu, bakishyira bakizana muri byose.
- yiyemeje gukemura ibyo bibazo ibinyujije mu biganiro, maze amahoro akagaruka mu karere.
- ikaba yiteguye kuganira n’indi mitwe yose ya politiki hagamijwe gushaka no kwihutisha uko impinduka yagerwaho vuba mu Rwanda. Abanyarwanda bakeneye ihumure n’icyizere cy’ejo hazaza.


text:
INYIGISHO KU WA KABIRI W’ICYUMWERU CYA KABIRI CYA PASIKA, UMWAKA A
Ku ya 29 Mata 2014 – Mutagatifu Gatarina wa Siyena, Umubikira, Umwarimu wa Kiliziya
AMASOMO: Intumwa 4, 32-37; Zaburi 93(92); Yohani 3, 7b-15
Bavandimwe, dukomeje guhimbaza twishimye ibirori by’Umunsi mukuru wa Pasika, Pasika ihatse amiringiro ya muntu kandi by’umwihariko y’Abakristu. Ni byo koko iyo Kristu ataza gupfa ngo azuke ukwemera kwacu ntaho kwajyaga kuba gushingiye. Ibyaremwe byose bibona icyerekezo gusa muri Kristu wapfuye akazuka kuko ari we watwunze n’Imana ari na yo duturukaho kandi tuganaho.
Ivanjiri ya none ni byo iduciramo amarenga ubwo Yezu yaganiraga na Nikodemu, umwe mu Bayahudi b’abategetsi akaba n’Umufarizayi. Aramubwira ati: “…nk’uko Musa yamanitse inzoka mu butayu, ni ko n’Umwana w’umuntu azagomba kumanikwa, kugira ngo umwemera wese agire ubugingo bw’iteka.” Ni koko kurangamira Yezu Kristu ku musaraba bituma twizera, kuko Yezu wawubambweho yaduhamirije mu izuka rye ko afite ubuzima nya buzima bityo natwe imisaraba yacu twayunga k’uwe natwe tukazahabwa ubuzima bw’iteka ho umurage. Ni koko kumurangamira ku musaraba bituma twemera. Kuwumubonaho bitwereka ko Ibyanditswe ari kubyuzuza, We Mwana w’Imana na Ntama w’Imana ukiza ibyaha byacu. Muri we dukizwa ibyaha, tugakizwa ibyago, tugakizwa n’urupfu rwari rwarabaye akarande ku nyoko muntu yose. Bityo rero kumurangamira ku musaraba nk’abemera bikanagenura kurangamira izuka rye, tugahazwa ibyishimo n’amahoro dukesha nyine iryo zuka rye. Arahirwa Nikodemu wabisogongeyeho mu ba mbere, kandi akwiye gushimirwa no gutangarirwa kubera ubutwari yagaragaje bwo kutagenza nk’abandi bafarizayi batakiraga Yezu, we akiyemeza kumusanga muri ririya joro, agahimbazwa no kumutega amatwi. Arahirwa n’umuntu wese usanga Yezu, akamutega amatwi, akanezezwa no guhimbazanya umutima w’ubuyoboke amayobera y’urupfu n’izuka bye.
Mu isomo ryo mu gitabo cy’Ibyakozwe n’Intumwa turabona amatwara akwiye kuranga abemera Yezu Kristu bose. Ngo bagomba kugira ubumwe bushyitse buzira amacakubiri. Burya aho Sekibi yatashye harangwa no kutavuga rumwe, no kudaharanira inyungu zimwe zigusha mu bugingo bw’iteka. Sekibi ni umwanzi w’ubumwe. Ni we ntandaro y’umwiryane uhoza abantu ku nkeke. Muri we bwite Sekibi ni “Gatanya”. Ntiyifuza ko abantu bakunga ubumwe mu Izina ry’Imana Data na Mwana na Roho Mutagatifu ngo bakire. Ahari ubumwe buzira uburyarya n’uburyamirane ho haganza urukundo, amahoro n’ituze kuko biba bikeshwa Ubutatu butagatifu budataana butanigera butana. Dukwiye rero kurebera ku Bakristu ba mbere ngo bari bafite umutima umwe, amatwara amwe, bagashyira byose hamwe kandi bakabisangira badacuranwa. Ubumwe n’urukundo byari byarabagejeje aho nta wumva ko asumbye abandi. Ibi bitwigishe ko ntawe ukwiye gusuzugura abandi yaba yitwaje yenda ko afite ubukire, ubwenge, impano runaka, amavuko “meza”,… Byatuma kandi ntawe ugira ipfunwe kubera yenda ko ngo yaba ari umukene, umurwayi… Ngo basaranganya byose bakurikije icyo buri wese akeneye. Dore urugero rwiza rwo guhumuriza abanyantege nke na bo bakiyumva nk’abantu bafite agaciro mu bandi ndetse no mu maso y’Imana. Erega ngo “Utaranigwa agaramye agira ngo ijuru riba hafi!”. Haba igihe ugeze kure yagira ngo n’ijuru ryaramutereranye, nyamara abo Ivanjiri ya Yezu Kristu yatashyemo ikabashoramo imizi, ntibatuma hari umunyantege wiheba kuko bagomba kumuba hafi, bakamuhumuriza, bakamuhamiriza urukundo rw’Imana bamufasha, bivuze kumusangiza ku byiza Imana yabahaye ku buntu bwayo. Ngibyo guhamya izuka rya Nyagasani, ngubwo ubugwaneza bukwiye kuranga abantu bose bacungujwe amaraso ya Kristu, ngayo amatwara akwiye kuranga by’umwihariko abemera Kristu, bahora bahugukiye kumva Ijambo ry’Imana hamwe, bakanamanyurira umugati hamwe ari nako basingiriza Imana hamwe.
Dukomeze kugira Pasika Nziza.
Bikira Mariya adusabire.
Padiri Léandre NSHIMYIYAREMYE
SEMINARI NKURU YA RUTONGO


text:
Mu gitondo cyo kuri iki cyumweru Miss Mutoni Balbine yashyize hanze ifoto imugaragaza akiri umwana maze itangaza abamumenye kuva umunsi yabayeho Miss High School ,icyo gihe yari afite imyaka 17.
Ifoto ya Miss Balbine akiri umwana yarimaze gukundwa n’abasaga 300 mu gihe gito cyane ,we ubwe ku giti cye yayikurikije amagambo yuzuye ibitwenge agira ati”sha turi ba mvuye kure kabisa”
Iyi foto ya Miss Balbine yatangaje abenshi mu bamukurikira,urugero ni nk’uwahise agira ati”Balbine  cyakora uranyemeje pe. ni bacye batacyira guhinduka kwabo”


text:
Inzu y'akataraboneka CHANEL yerekanye igikapu cyabo cya CHANEL 22 Igihembwe cy'impeshyi 2022 hamwe n'ubukangurambaga bugaragaramo abakinyi b'amafirime hamwe na ba ambasaderi b'iki kirango Margaret Qualley, Whitney Peak, na Lily-Rose Depp bahawe inguzanyo na Inez van Lamsweerde na Vinoodh Matadin.Ushinzwe imyambarire yari Heidi Bivens, afite igishushanyo mbonera cya James Chinlund.Ubwiza nigikorwa cyumusatsi James Pecis, numuhanzi wo kwisiga Lisa Butler.
Nigute dushobora guhangana n'ibitekerezo bitwara ibitekerezo buri munsi?Nigute dushobora guhagarika urutonde rutarangira-gukora urutonde?Nigute dushobora kwirengagiza amakuba yose ya buri munsi kandi rimwe tukishimira isi nkuko idukikije?
Umufuka wa Chanel 22 wakozwe nuwashushanyije Virginie Viard, kandi izina ryerekeza ku mwaka wafunguwe - 2022. Umufuka uhuza ubworoherane nubworoherane, uroroshye kandi woroshye, kandi urimo umukono wibimenyetso biranga bikozwe muri zahabu cyangwa ibyuma byometseho. .Imbere mu gikapu harahambaye kandi hafatika, hamwe nu mufuka wimbere hamwe n umufuka wimurwa.Umufuka urimo kandi kodegisi yinzu - uruhu rwubatswe, urunigi rwicyuma ruvanze nimpu, hamwe numudari wa "CHANEL Paris".
Filime ngufi ivuga gutinda, kuvumbura ikigo cyawe no gushima amahoro yimbere;ubukangurambaga bwarashwe nabafotozi b'Abadage b'icyamamare Inez van Lamsweerde na Vinoodh Matadin mu rwego rwo kwizihiza igikapu cya CHANEL 22.Ryakozwe na Virginie Viard kandi ryerekanwe bwa mbere mu Isoko-Impeshyi 2022 Yiteguye-kwambara, igikapu cya CHANEL 22 gikurikira icyifuzo cya Gabrielle Chanel cyo guha abagore umudendezo wo mu mwuka no mu bitekerezo.Kubwibyo, nibikorwa bitangaje - kandi birumvikana, bitagoranye chic - umufasha wumugore ugezweho, uboneka muburyo butandukanye bwamabara: ubururu, umutuku, umweru.
Ati: “Iyi ni umufuka uhuza ibyo umugore akeneye byose.Ni umufuka wakozwe ku mugore ukora kandi usoma ndetse wenda akanatwara igitabo cy'amabara ku bana be cyangwa ibiryo, byose mu gihe bigaragara ko ari byiza. ”
Ahumekewe na kamere ya Qualley, hamwe n'ubwana bwe bwaranzwe na kamere muri Montana, Inez na Vinoodh yari agamije gutandukanya icyifuzo cye cyo gutuza no gutuza mu butayu bwo mu bwana bwe nk'inzira yo gutesha agaciro ubuzima bw'umuvuduko ukabije w'umukinnyi wa filime ugenda uzamuka mu mujyi munini.
Igihe cyoherejwe: Gicurasi-19-2022


text:
Telefone zigiye kuzajya zifasha abantu kumenya ibiri ku gishushanyo mbonera
Ikigo cy’igihugu gishinzwe imicungire n’imikoreshereze y’ubutaka kirimo gutegura ikoranabuhanga rizatuma ibiri ku gishushanyo mbonera bireberwa kuri telefone hirindwa abakora ibinyuranyije na cyo.
Ibyo biratangazwa mu gihe icyo kigo n’izindi nzego bafatanyije barimo gutegura igishushanyo mbonera cy’imijyi kivuguruye kizaba cyarangiye muri Werurwe 2020, kizasimbura icyari cyarakozwe muri 2011 kuko ngo kitakijyanye n’igihe, cyane ko uretse Umujyi wa Kigali binareba imijyi itandatu iwungirije.
Umuyobozi mukuru w’icyo kigo, Mukamana Espérance, avuga ko iryo koranabuganga rizatuma buri muntu amenya icyagenewe ubutaka runaka hirindwa amakosa yabaye mbere, aho ubutaka bwo guhinga bwavogerewe.
Ati “Nk’ubu byagaragaye ko hari ubutaka bwari bwaragenewe ubuhinzi bwavogerewe bwubakwaho. Byatewe n’ingorane twagiye duhura na zo mu gushyira mu bikorwa igishushanyo mbonera cya 2011, gusa ubu hari ingamba twafashe ku buryo bitazongera mu gishushanyo gishya”.
“Nko mu mujyi wa Kigali usanga abaturage nta makuru bafite ku gishushanyo mbonera, bigatuma batamenya icyo ubutaka bwabo bugenewe. Ubu hari umuhanga urimo kudukorera uburyo umuntu azajya abirebera kuri telefone ye, bikazatangira muri Werurwe 2020, ubwo igishyushanyo cyawo gishya kizaba cyarangiye”.
Yongeraho ko ibyo bizatuma nta wongera gukoresha ubutaka icyo butagenewe cyane ko ngo ari byo biteza akajagari ndetse bikanica igenamigambi ry’igihugu.
Umuyobozi w’ishami ry’imiturire n’imyubakire mu mujyi wa Kigali, Fred Mugisha, avuga ko hari byinshi birimo gukorwa kugira ngo buri muturage amenye igishushanyo mbonera kuko ngo ari byo bizatuma cyubahirizwa.
Ati “Biragaragara ko hahayeho ubukangurambaga buke ku gishushanyo mbonera cy’umujyi wa Kigali ngo kimenyekane kugera ku rwego rwo hasi. Ubu turimo gukora igishushanyo mbonera cya buri mudugudu ku buryo bizaba bigaragara no mu gishya kirimo kuvugururwa”.
“Bizatuma umukuru w’umudugudu yicara azi ubutaka buri mu mudugudu we, ibibanza birimo n’icyo byagenewe bityo umuturage ukeneye amakuru ku butaka runaka ntazongere kuvunika ajya ku murenge cyangwa ku karere. Turimo kureba n’uko ku makarita byazava mu ndimi z’amahanga bikandikwa mu Kinyarwanda”.
Avuga kandi ko mu gukora igishushanyo mbonera bazibanda cyane ku makuru atangwa n’abaturage kuko ari bo bazi iby’aho batuye, kugira ngo hatazongera kubaho abavuga ko ubutaka bwari bubereye guhingwa bwagizwe ubwo kubaka.
Umujyi wa Kigali ufite Km² 730, ariko ahashobora guturwa nyuma yo gukuramo imisozi ihanamye n’ibishanga hakangana na Km² 244, izo na zo ngo zigakurwamo ahari ibikorwa remezo n’ubusitani hagasira Km² 122 gusa.
Ibi ngo biteye impungenge ikaba ari yo mpamvu Umujyi wa Kigali usaba Abanyarwanda kumenyera kubaka bajya hejuru kugira ngo n’abandi bazabone aho batura kuko abashaka kuwuturamo ngo biyongera umunsi ku munsi mu gihe ubutaka bwo butiyongera.
Ibitekerezo ( 2 )
Urugero nkanjye mfite ibibanza 3, Kimwe kiri muri R4, IKINDI R3, IKINDI KIRI AHAGENEWE JARDIN KUVA 2013 IBYO BIBANZA BYOSE UKO ARI 3 NTACYO NABIMAZA NTABUSHOBOZI BWO KUBAKA ETAGES MURI R3 NA R4 , IKINDI KIRI MURI JARDIN NTABWO BIGEZE BATUBARIRA IKINDI IBIBIBANZA UKO ARI 3 SINABONA UWO MBIGURISHA MBESE MURI MAKE NARASHOBEWEEEEE
Ariko mujya munsetsa, haribyo abayobozi bavuga ukibaza niba baba mu Rwanda cg niba arabanyarwanda bikakuyobera, ngo abantu bagomba kumenyera kubaka bajya hejuru, ikibazo se nukumenyera cg ikibazo n’UBUSHOBOZI BADAFITE!! ni nde se wanze gutura muri Etage? mujye mubanza murebe ubushobozi bw;abanyarwanda, ikindi kibabaje nuko iki Gishushanyo mbonera ubundi byari byitezwe ko kigomba kuba cyarangiye muri MATA 2019 ARIKO BIRABABAJE KUMVA NGO KIZARANGIRA WERURWE 2020 ? buriya kuba igishushanyo mbonera kirikuvugururwa harabantu benshi cyane bibangamiye cyane cyane nkabafite ibibanza biri muri za R2,R3,R4 cg ibibanza biri ahantu hatemerewe kubakwa nkahagenewe Jardin, Ubucuruzi ,......... , kuba rero kidakorwa vuba ngo kirangire biraduhombya cyaneeeee


text:
Ku ya 28 Ukuboza 2017: Abana batagatifu b’i Betelehemu
Amasomo: Isomo rya 1: 1 Yh 1, 5-2,2; Zab 124 (123), 2-8; Ivanjili: Mt 2, 13-18
Kuri Noheli, Urumuri rwaratangaje. Noheli ni umwanya wo kwerekeza ibisingizo mu ijuru. Noheli ni ibyishimo ahantu hose. Ariko se n’ubwo isi yemeye “Noheli”, kuki ikomeza gucura imiborogo?
None turibuka abana b’ibitambambuga batagira ingano umubisha Herodi yahemuye i Betelehemu akabakemba no mu nkengero zayo. Abenshi muri abo bana bari bakiri ku ibere. Ni ibitambambuga. Ni abaziranenge. Bahowe iki? Bahowe Yezu Kirisitu baba batyo abahamya ba mbere b’Umwami nyawe. Amaraso y’abo baziranenge yateguje isi iyicwa rya Ntama utagira inenge wari uje kuyimurikira. Amaraso y’abo bana akomeza kuba ikimenyetso cy’ineza y’Imana itsinda inabi y’isi. Herodi yabishe kuko yibwiraga ko Umwami wavugwaga wari wavutse aje kumunyaga ingoma. Mbega ukuntu ubujiji bushora mu icuraburindi! Ese muri iki gihe inzirakarengane ntiziriho? Ni nyinshi cyane. Ese injiji zikomeje kwibeshya ntiziriho? Ni uruhuri. Ese twakora iki kugira ngo abo umwijima ubundikiye babone urumuri?
Yohani intumwa ati: “Twana twanjye, ibi mbibandikiye kugira ngo mudacumura”. Yohani kimwe n’izindi ntumwa ukuyemo Yuda Isikariyoti, abakirisitu ba mbere benshi batigeze bihakana Yezu Kirisitu ngo bakize amagara yabo, abo bose ni abagabo dukwiye gukurikiza. Babayeho igihe gito kuri iyi si, nyamara amazina yabo yanditse mu ijuru. Ntibapfuye buherihari kuko bakiriye Urumuri nyarumuri rumurikira umuntu wese uje kuri iyi si. Baremeye birinda kubeshya cyangwa kuvangavanga, Bakiriye Yezu Kirisitu birinda kumuvangira. Biyemeje kumwamamaza kugira ngo abavandimwe bamenye inzira y’umukiro. Bemeye ibitotezo aho gupfukamira Herodi n’ibikomangoma by’iyi si. Babaye intwari zabyirukiye gutsinda.
Nguwo umuganda dukwiye guha iyi si: Gukomera kuri Yezu Kirisitu. Izo mbaraga ziyongera iyo umunsi ku munsi tuzirikana abantu bakiri mu mwijima kubera ubujiji. Turabasabira kandi tukirinda kubatiza umurindi mu nzira z’ubugome n’ubugomeramana bahisemo. Tuzirikana inzirakarengane ziriho hirya no hino ku isi: twitegereza Yezu Kirisitu wabambwe ku musaraba, tukanga ibyaha byacu, tugasabira ababaye imbata z’ibyaha, tugahongerera ibyaha byacu, tukamagana amayeri ya Sekibi Sekinyoma igamije kuduheza ku ngoyi y’icyaha…Ubwo ni bwo buryo ubuzima bwacu bwatagatifujwe na Yezu Kirisitu bushobora kumurikira iyi si. Iyo bitabaye ibyo, iyi si tuyibaho igihe gito nk’abandi bose ariko tukazayivaho ntacyo twigeze tuyunganiraho. Dukurikize urugero rwa Yohani intumwa n’izindi ntwari zabyirukiye gutsinda kuko zayobotse uwatsinze icyaha n’urupfu ku musaraba.
Abana b’i Betelehemu badusabire. Yezu Kirsitu asingirizwe ubuziranenge bwabo. Umubyeyi Bikira Mariya aduhakirwe.
Padiri Cyprien BIZIMANA